Batu Mamak: Jubilate\nSERMON JAMITA TU MINGGU JUBILATE, 25 APRIL 2010\nDi na laho manaek tu banua ginjang, didok Jesus do tu siseanNa i: “Gabe sitindangingKu ma hamu di Jerusalem dohot di sandok Judea dohot di Samaria, sahat ro di ujung ni tano on!” (Ul.1:8). Dung ro Tondi Porbadia i, pintor dipatulus sisean i do i di Jerusalem, gabe jongjong ma huria ni Kristus i disi jala rarat Barita na Uli i di huta i. Alai tar laon dope tingkina asa sahat i tu Judea jala taripar tu Samaria dohot tu ujung ni tano on.\nHalongangan do dalan ni Tuhan i, ai na songgop do tingki i marhitehite sitaonon. Dung mate si Stepanus (Ul.6:6-7:60) masa do pangaleleon di Jerusalem, gabe marserak ma na porsea i tu Judea dohot Samaria (Ul.8:1). Di parserahanna i, dijamitahon nasida do hata i (Ul.8:4), gabe rarat ma i di luat Judea dohot Samaria. Laos di tingki i, adong ma usaho na sporadis mamaritahon Barita na Uli i tu halak sipelebegu. Parjolo tu sipelebegu angka na manghabiari Debata (i ma parbegu na menaruh minat tu ugamo Jahudi) na pinatupa ni si Pilippus tu parpangkat na sian Etiopia (Ul.8:26-38) dohot si Simon Petrus tu si Kornelius (Ul.10:1-48). Dung i lam terorganisasi rapi ma i marhite huria Antiokia. Deba sian na marserak i sahat do tu Penisia, Kipros, Antokia, dohot Kirene (Ul.11:19-20a). Disi pe, dibaritahon nasida do Barita na Uli i, alai holan tu halak Jahudi dope dohot tu proselit (parbegu naung marugamo Jahudi). Jongjong ma huria di angka inganan i. Rupa, ummaju do pamingkirion ni huria Kipros dohot Kirene, ai hehe ma rohanasida mamaritahon hata i tu ruar ni hajahudion. Ro ma deba sian nasida tu Antiokia, dipasaor dirina tu huria i, jala dijamitahon hata i tu halak Gorik (Ul.11:20b). Huria Antiokia ma muse na paborhathon si Paulus dohot si Barnabas mamaritahon Barita na Uli i tu luat ni parbegu. I ma pardalanan na parjolo (Ul.13-14). Songon i ma dalanna sahat Barita na Uli i tu ujung ni tano on.\nDi mulana, ndang adong pola parsoalan taringot tu penginjilan na tu parbegu i. Adong do nian na sungkunsungkun jala na mamadai si Petrus taringot tusi, alai boi do i dialusi jala dipasidung so pola gabe gora di huria i (Ul.11:1-18) Alai lam leleng, tubu do parsoalan. Angka Kristen Jahudi na sian rongkanan ni Parise do mamungkasa (pat.Ul.15:5). Adong ma deba sian nasida na tuat tu Antiokia manggugai haporseaon ni huria i (Ul.15:1) Na sian roharohanasida do haroronasida i, ndada na niutus ni huria Jerusalem (Ul.15:24). Mangihuthon nasida, ingkon jolo Jahudi do parbegu i asa jangkonon tu hakristenon. Tangkasna, ingkon disunat do jolo jala digohi sude na nidok ni patik i, i pe asa tardidi. Ala ni i dipaborhat huria i ma si Paulus dohot si Barnabas raphon deba dongan tumopot angka apostel dohot pangituai laho patoranghon salisi i (Ul.15:2), gabe dipatupa ma sada rapot di Jerusalem sumulu hata i, jala i ma na masa di bindu 15 on.\nMarpungu ma angka apostel dohot pangituai. Apostel, lapatanna na sinuru manang na niutus. Di mulana, goar umum do i tu nasa na sinuru ni Jesus Kristus naung hehe jala marsangap i laho mamaritahon Barita na Uli i. Hombar tusi ma targoar si Paulus apostel (Rom 11:13). Songon i angka na asing, isara si Andronikus dohot si Junias (Rom 16:7). Si Jakobus anggi ni Tuhan i pe, sian mula ni huria i dope tarrajum do tu horong ni angka apostel (pat.Gal.1:17). Nang angka ‘parbarita na uli’ na ro jala na mangalo si si Paulus di huta Korintus, digoari do dirina apostel (pat.2 Kor.11:5). Alai di pudian ni ari, hombar tu tradisi Mateus (Evangelium Mateus disurat di parholangan ni taon 65 tu 110 M) dohot Lukas (Evangelium Lukas disurat marhira taon 80 M), gabe goar na khusus do i tu na sampuludua sisean ni Jesus Kristus i, na pinillitNa laho mandongani Ibana di ulaonNa (Mat.10:1-2). Manggonti si Judas, dipillit sisean i do si Matias. Syarat tu pamilliton i, i ma angka na rap dohot na sampuludua i mandongani Jesus saleleng Ibana marmeangmuli di tonga ni Israel olat ni pandidion ni si Johannes sahat tu hananaekNa (Ul.1:21-22). Taringot tu pangituai (ay.23 didok sintua; hata gorikna dos, presbuteroi) ndang torang manang na angka ise i jala boha hasasahatnasida tu hajongjongan i. Molo di huria na tubu sian penginjilan ni si Paulus torang do, na pinillit do nasida sian huria i (Ul.14:23). Asing ni na dua horong i (apostel dohot pangituai i), dohot do di rapot i angka na tuat sian Judea tu Antiokia (Ul.15:1). Sian ay.22 tahe, bolas jadi dohot do sude na sahuria i. Dungkon ni i, si Paulus, si Barnabas dohot utusan ni huria Antiokia.\nNdang dipaboa dison boha pardalan ni rapot i. Holan on, sanga do nasida marsual leleng. Marsual, mandok masisungkunan, masipatangkasan jala masibahen panimbangionna be. Dung i manghatai ma si Petrus. Dung hananek ni Jesus dohot haroro ni Tondi Porbadia i, ibana do na gabe uluan di sisean dohot huria na parjolo i (pat.Ul.1:15; 2:14; 3:6, 12). Alai muse, gumodang nama ibana mangaradoti pamaritahonon di Barita na Uli i. Parjolo sahali ditaringoti do naung tibu dipillit Debata ibana laho patubegehon Barita na Uli i tu angka sipelebegu, i ma na tu si Kornelius ro di sandok pangisi ni bagasna. Ndang na sian roharohana i, alai na sian onjar ni pangungkapon ni Debata do. Ibana pe, anggo di mulana dirajumi na ramun do halak parbegu, na so tama gabe hasahatan ni Barita na Uli i. Dung pe dijalo pangungkapon na sian Debata na mandok: “Unang ramun dok naung niiasan ni Debata,” asa borhat ibana; dung i, di jabu ni si Kornelius i, tongon di na marjamita ibana, dialami ibana ma na diusehon Debata do Tondi Porbadia i tu saluhut na umbege hata i, gabe marpanghuling na asing ma nasida (Ul.10:44, 46; 11:15).\nMangihuthon si Petrus, hasosonggop ni Tondi Porbadia i panindangion sian Debata do i paboa na so adong be parasingan ni Jahudi dohot na so Jahudi. Sitanda roha do Debata. Hombar tu panandaonNa i, naung dirajumi tau do si Kornelius dohot pangisi ni bagasna angka na so tarsunat i dope gabe hasonggopan ni Tondi PorbadiaNa dohot hasahatan ni Barita na UliNa asa porsea, ias jala malua. Sada do Tondi Porbadia, sada do Barita na Uli, sada do haporseaon, sada do haiason ni roha, jala sada do nang haluaon. Tondi na sasada i do dipadidihon tu Jahudi na marsunat dohot tu parbegu na so marsunat. Tondi Porbadia na sasada i na mangula marhite Barita na Uli na sasada i manogihon Jahudi dohot na so Jahudi tu haporseaon, tu haiason ni roha dohot tu haluaon na dos. Ala ni i, di adopan ni Debata ndang adong be imbar ni Jahudi sian na so Jahudi, jala ndang adong alasan so manjalo na so masunat tu pandidion na badia i.\nDi ay.10, dipinsang si Petrus do Kristen Jahudi na sian horong Parise i, didok: “Boasa ma unjunanmuna Debata ...?” Molo Debata sandiri nunga mangusehon TondiNa tu parbegu na so tarsunat i asa sahat tu haporseaon dohot tu haluaon, boasa ingkon tambahonon ni jolma dope persyaratan marhite na mangampehon auga tu rungkung ni angka sisean, i ma panggohion di patik antara lain parsunaton i? Mangihuthon si Petrus, na mangunjuni Debata do i. Ringkot botoon nasida, gari halak Israel ndang tarusungsa patik i, mandok ndang hagohansa; lam na sian parbegu i ma? Angkup ni i, dalan haluaon na marhite patik i, i ma angka upacara dohot pelean na dipatupa bahen hasesaan ni angka dosa, tudutudu tu pelean pardengganan dohot haluaon na pinatupa ni Kristus i do i. Dung ro na tinudu i, mansohot ma na manudu i. Manang ise na naeng malua, Jahudi manang Gorik, malua ma di bagasan dohot marhite Kristus i. Haluaon na sian asi ni roha do i, dalan haporseaon; nda tung sian parulan (ulaon patik) i, asa unang adong na mamintori diri (Eps.2:8-9). Hombar tusi, di ay.11 disimpulhon ma, didok: “Marhite sian asi ni roha ni Tuhan Jesus do tahe umbahen na malua hita dihaporseai rohanta, nasida pe songon i do.”\nDung i mandok hata ma si Paulus dohot si Barnabas. Dipajojor nasida do godang ni tanda halongangan na pinatupa ni Debata marhitehite nasida di tongatonga ni angka parbegu saleleng di Antiokia dohot di pardalanannasida na parjolo mamaritahon Barita na Uli i. Godang do paraloan, alai di bagasan gogo na sian Tuhan i tarhamonanghon nasida do saluhutna i, ai gabe torop do na porsea di Barita na Uli i. Hohom do saluhut na pungu i umbege panindangionnasida i. (Ndang marsual songon na di bona ni rapot i!). Sian i boi do hilalaon ni roha, na ditohoi nasida do paboa na hombar tu tahi dohot lomo ni roha ni Debata do ulaon zending na tu parbegu i. Aut so i tung tagamon ma olo Tuhan i pahothon (menyungguhkan) jamitanasida marhite halongangan na mangihut i? (pat.Mrk.16:20).\nParpudi, manghatai ma si Jakobus. Si Jakobus dia do i? Adong tolu na margoar Jakobus na jonok tu Jesus. Parjolo, Apostel Jakobus dongan saama ni si Johannes (Mat.10:2 par). Tibu do ibana mate, dibunu si Herodes (Ul.12:2). Jadi, tontu do ndang ibana na nidokna di turpuk on. Paduahon, Apostel Jakobus anak ni si Alpeus (Mat.10:3 par). Dungkon ni goarna i, ndang adong be na binoto taringot tu ibana. Saleleng rap dohot Tuhan i, ndang adong peranna na menonjol. Molo ibana do na nidokna dison, mansai maol do siat tu roha pintor boi ibana dapotan status jala memainkan peran na senteral. Patoluhon, si Jakobus anggi ni Tuhan i (Mat.13:55 par). Di mulana, ndang sahalak na porsea ibana di Jesus (pat.Joh.7:5). Alai dung hehe Jesus i sian na mate, dipatuduhon do diriNa tu ibana (1 Kor.15:7), gabe porsea ma ibana. Di ari hananaek ni Jesus tu surgo, nunga dohot ibana raphon angka anggina di punguan ni sisean i (Ul.1:14). Sian na tolu i, dihaporseai jala dijalo toropan halak do paboa si Jakobus na patoluhon on do na nidokna di turpuk on. Dung gumodang si Petrus mangharonsothon ulaon pamaritahonon di Barita na Uli i (ida di ginjang!), sahat tu si Jakobus on nama uluan ni huria Jerusalem (pat.Ul.12:17; 21:18; Gal.2:9). Ala ni i, dison, di rapot ni angka apostel dohot pangituai i, ibana do na mambuat kesimpulan dohot haputusan (ida ay.19-20).\nDi ay.14, ditohoi ibana do hata ni si Simon Petrus paboa naung ditatap Debata do angka sipelebegu jala dijangkon tu goarNa sian nasida gabe bangsoNa. Dung i, diondolhon ma paboa na masa do i songon panggohion ni panurirangon di Padan na Robi. Hombar tusi, dikutip ma sian panurirangon ni si Amos bd.9:11-12. [Pinatudos tu Padan na Robi na marhata Heber, marasing do na tarsurat dison. Marasing ala, kutipan sian Septuaginta (LXX) do i, i ma terjemahan ni Padan na Robi di hata Gorik, jala kutipan ni si Jakobus on pe tardok bebas do bahkan nunga mengandung interpretasi]. Na mangula do si Amos di Israel Utara (Samaria manang Efraim). Disuriranghon ibana do halelengse ni harajaon i. Saut do i masa di taon 722 SM, di habubuang ni harajaon i tu Assur. Mangingani tano naung hampir kosong i diparo halak Assur do tusi halak parbegu na gabe marsaor dohot halak Israel angka na tading i. Pomparan ni na dua horong i ma muse na gabe margoar Samaria na so niokuan ni halak Yahudi be songon pewaris ni Israel, bangso ni Debata, alai nunga gabe sahorong dohot parbegu. Alai halongangan, tu nasida disuriranghon si Amos do bagabaga haluaon na taringot tu restorasi ni harajaon dohot dinasti ni si Daud. Na marlapatan ma i, na ro do sada tingki na pajongjongon ni Debata do muse bangsoNa na imbaru na marharoroan sian sude bangso, i ma na sian halak Jahudi dohot parbegu. Panggohion ni bagabaga i masa do di ari ni Kristus Jesus. Di bagasan Kristus Jesus na sian Nasaret i, digohi Debata do angka bagabaga na taringot tu harajaon dohot dinasti ni si Daud (pat.Luk.1:32-33) dohot na taringot tu panjangkonon ni angka sipelebegu gabe bangso ni Debata. Mangihuthon si Jakobus -- sahali nari -- i do na masa di bagas ni si Kornelius di Kesarea songon na pinajojor ni si Petrus, songon i dohot di Antiokia nang di angka huta naung nidalanan ni si Paulus dohot si Barnabas. Ala ni i, ndang adong sitihaan molo dibaritahon Barita na Uli i tu angka sipelebegu, jala ndang siambatan agia ise sian angka naung muba rohana bongot tu huria ni Kristus i, ai na sian tahi ni Debata do i jala hombar tu bagabagaNa.\nJubilate do goar ni minggunta ari on. Jubilate, mandok marolopolop, marsuraksurak di bagasan las ni roha. Ndang asal olopolop dohot las ni roha, alai ingkon na marpusathon Debata do, na mamuji jala marmuliaihon goarNa ala ni hatimbulon dohot hasongkalonNa naung pinapartarNa di bagasan angka pambahenanNa, songon na nidok ni Ps.66:1-3: “Marolopolop tu Debata ma ho, ale sandok tano on! Endehon hamu ma hamuliaon ni goarNa, marmulia bahen hamu pujipujianNa! Dok hamu ma mandok Debata: Tung na songkal do angka pambahenanMu! Binahen ni hinatimbul ni gogoM ingkon marsomba tu Ho angka musuM.” Angka dia ma naung binahen ni Debata di hita na mangonjar hita marolopolop mamujimuji jala marmuliaihon Ibana?\nNa parjolo, dipabinsar do di hita barita na uliNa. Di na laho manaek tu banua ginjang, ditonai Jesus do siseanNa asa gabe sitindangiNa nasida di Jerusalem, di sandok Judea, di Samaria, sahat ro di ujung ni tano on. Dung ro Tondi Porbadia i, pintor diulahon sisean i do i. Parjolo di Jerusalem, dung i tu sandok Judea, tu Samaria, jala lambat laun tu ruar ni hajahudion manang tu ujung ni tano on. Si Pilippus dohot si Petrus do na parjolo manghatindanghon Barita na Uli i tu angka sipelebegu, dung i lam intensif ma i marhite huria Antiokia na paborhathon si Paulus dohot si Barnabas laho mamaritahon Barita na Uli i tu Pulo Kipros dohot tu Psidia dohot Pampilia na di Asia Kecil. Ulaon na maol jala na gok paraloan do i. Alai sian asi ni roha ni Debata, manorusi angka tingki dohot taon, mardalan do panindangion i jala 149 taon naung salpu, sahat ma i dohot tu hita, tu halak Batak na di tano Batak.\nApala i ma na patut olophonon jala pujihononta tu Debata. Mansai holom jala dangol do bangsonta uju i, tertutup jala terisolasi. Tutu, ndang apala ketat, ai masuk jala dijangkon do tong pengaruh sian ruar, songon na tarida dope di budayanta sahat tu tingki on. Di ketertutupanna i, mampu do nian bangsonta mengembangkan unsur-unsur kebudayaan na bernilai tinggi, isara sistem kekerabatan dalihan na tolu na so adong duana di sandok portibi on, jabu dohot gorga Batak, dohot surat Batak. Alai ndang hurang tong hinaroana, isara ni ulaula, rasun, gadam, pangulubalang, dohot angka na asing. Ala ni roana, pola do adong na manambanambai isara na mandok siallang jolma, jala tahaporseai do i bahkan secara licik adong do na mamangke i mambiarbiari jala pasiatsiathon dirina di pergaulan antar masyarakat. Hape sasintongna, ndang siallang jolma Batak. Ndang adong agia aha fakta na mambuktihon i. Pogos do angka ompunta uju i jala tartading, dorsun, ndang diboto mutmut ni haiason dohot hahipason. Alai apala tusi ma ro Barita na Uli na binoan ni missionar, isara Gerrit van Asselt, IL Nommensen, Otto Marcs dohot na asing. Ndang tarsoadahon agia ise, parbarita na uli do na parjolo patandahon hapistaran tu bangsonta, na mangungkap persinggungan tu budaya barat na maju na secara lambat laun dijalo jala diintegrasihon tu parngoluon ni bangsota, gabe lam tu pistarna jala lam tu majuna. Siala saluhutna i, patut ma hita tutu marjubilate, marolopolop jala marlas ni roha mamujimuji Debata.\nNa paduahon, dipasonggop tu hita Tondi PorbadiaNa. Nunga nidok di jolo, ulaon na maol jala na gok paraloan do pamaritahonon di Barita na Uli i, ulaon na gok tantangan dohot pergumulan. Tantangan na parjolo ro do sian huria i, sian Kristen Jahudi na sian horong Parise. Mangihuthon nasida, holan Jahudi do na patut hasahatan ni Barita na Uli i, ndang dohot na so Jahudi. Ala ni i, angka na sian bangso sipelebegu na naeng gabe parjambar di parsaulian na marhite Barita na Uli i ingkon jolo dijahudihon do nasida, jolo disunat jala digohi sude na nidok ni patik i, dung i pe asa tardidi jala dijangkon tu huria. Alai ndang songon i fakta sian Debata songon na nialaman ni si Petrus, ai tongon marjamita ibana di jabu ni si Kornelius, songgop do Tondi Porbadia tu sude na manangihon hata i gabe marpanghuling na asing nasida tudos tu na nialaman ni angka apostel di Jerusalem di ari Pentakoste i. Na sian parbegu do si Kornelius i, jala na so marsunat dope ibana dohot sude pangisi ni bagasna. Alai ndang gabe ambatambat i di nasida laho manjalo Tondi Porbadia; Tondi na dos tu na jinalo ni apostel i. Mangihuthon si Petrus, panindangion na sian Debata do i paboahon na so adong be parasingan ni Jahudi dohot na so Jahudi, na marsunat dohot na so marsunat, alai naung gabe rap parjambar do sasude di silua na sian Debata.\nI ma muse na patut olophonon, endehonon jala pujihononta tu Debata, dipasonggop jala dipaian TondiNa di bagasan hita. Alai boha tutu, toho do naung dipasonggop jala dipaian Debata Tondi Porbadia i di bagasan hita? Sai adong do halak na mandok na so mian jala na so mangula Tondi Porbadia di HKBP. Na marbonsir do i sian pingkiran na mandok, satu-satunya tanda ni na sinonggopan ni Tondi Porbadia i ma parhataon na leban, hape di HKBP ndang apala masa na songon i. Alai molo naeng botoonta tanda ni na sinonggopan ni Tondi Porbadia, ingkon parsiajaranta do i parjolo sahali sian hatorangan ni Tuhanta Jesus Kristus na di Joh.14-16. Disi dipatorang Ibana do ulaon ni Tondi Porbadia, i ma: Na mangondihon na porsea i(14:16a), mandongani (14:16b), mangingani (14:23), mangajari dohot paingothon tu nasa hata ni Jesus (Joh.14:26), manghatindanghon taringot tu Jesus (Joh.15:26); mangajari portibi on taringot tu dosa, taringot tu hapintoron, dohot taringot tu uhum (Joh.16:8-11), manogihon halak tu bagasan nasa hasintongan (Joh.16:13), dohot na pasangaphon Jesus (Joh.16:14). Mansai torang, ndang adong ditaringoti disi taringot tu na mangajarhon hata sileban. Sian i boi ma dohonon: Molo porsea jolma di pandonganion ni Debata, molo gabe porsea di Tuhan Jesus dohot di hataNa, molo gabe ditanda dosa jala diparhatopot i na roa jala siuhumon, na ingkon solsolan jala topotan, molo gabe ditanda hapintoron, hasintongan jala dipasangap Jesus Kristus, pos ma rohana naung songgop jala mian do Tondi Porbadia i di bagasan ibana. Ninna rohangku, ndang tarsoadahon agia ise na jumpang do na songon i di HKBP. Olo, jumpang do tutu. Molo tung adong na barani mansoadahon i, na mansoadahon ulaon ni Tondi Porbadia i do i. Alai ni i, patut do hita tutu marjubilate, marolopolop jala marlas ni roha mamujimuji Debata.\nNa patoluhon, dibasabasahon tu hita haiason ni roha dohot haluaon na sian asi ni rohaNa. Marhitehite Tondi Porbadia na mangula mahitehite Barita na Uli i, tangkas do dialami si Pilippus, si Petrus, si Paulus dohot si Andreas na gabe muba do roha ni angka sipelebegu jala mulak nasida tu Debata. Songon na nidok nangkin taringot tu bangsonta, na ramun hian do nasida, na holang jala dao sian Debata. Alai marhite Barita na Uli na niulahon ni Tondi Porbadia i, nunga diurasi nasida, dipaias gabe sahat tu hamubaon ni roha dohot tu haporseaon asa tu haluaon. Haluaon na sian asi ni roha do i, na hombar tu tahi ni Debata na sian mulana i.\nI ma muse na patut olophonon, endehonon jala pujihononta tu Debata, I ma muse na patut olophonon, endehonon jala pujihononta tu Debata. Marhitehite Barita na Uli na niulahon ni Tondi Porbadia i, nunga diurasi Debata hita; ditogihon hita tu hamubaon ni roha jala dipasahat tu haporseaon asa tu haluaon. Asi ni rohaNa sambing do na patupahon i, nda tung ala na taparsinta i manang ala ni na tapangido. Boha ma antong parsintaon, ai so na taboto hian manang aha taringot tusi. Di hasasahat ni barita haluaon dohot hangoluan i tu tanonta uju i rupani, di na marjamita sahalak pandita taringot tu hangoluan na saleleng ni lelengna, didokhon sada sian angka ompunta do mangalusi: “Aha nimmu, hangoluan na saleleng ni lelengna? Ah, anggo di ahu, gadong do hangoluan na saleleng ni lelengna, ai molo dung hinali parbuena boi dope suanon andorna.” Alai nuaeng, nunga sandok martua rohanta ala ni haporseaon naung jumpangan do hita di haluaon dohot hangoluan i. Nda patut marjubilate hita ala ni i, marolopolop huhut mamujimuji Debata?\nDiposting oleh Pdt.MV Simanjuntak di 17.07\nTema Bulan Mei


HUMOR DAN LAWAK BATAK TAPANULI: oppung V balikkas\noppung V balikkas\nadong ma cerita ku dang napola nalucu...binsan somodom...\njdi oppung nisi balikkas on,mamelihara entok,manuk dhot bebek.\ndi kandangi ma oppung ni balikkas do sude akka entok dhot manuk,bebek naon jala akka tolornaon,sai dijuali oppung nisi balikkas do molo nga martolor akka unggas naon...disada tikki disuruh oppung naon ma sibalikkas majaga entok,manuk dhot bebek naon,jdi didok oppung nai ma tu sibalikkas,balikkas molo boi homa jo majaga unggas taon ate,sekalian molo martolor asa buat jala unana lao manana natuadi,molo nga martolor langsung buat asa ittor ta gadis tu onan,,ala arga tolor apalagi tolor ni entok...asa lao joau tu lapo an satokkin..jdi dialusi sibalikkas ma oppung nai,olo pung,hubuat pe tolornai,,,lao ma oppung nai tu lapo..\ndang sadia leleng ittor dikarejoi sibalikkas ma nadidok ni oppung nai,lai sai dipaima ima sibalikkasma akka entok on asa martolor..dung songoni dang sabar be sibalikkas,itor ditakkub ibana ma manuk on dhot akka entok on,jdi ittor dipaksa ma entok on martolor,,dipamasuk sibalikkas on tanganna,tu ihur nientok i dipaksa martolor jadi di kaluarhon sibalikkas tolornai sian ihur nimanuk i,,,jdi sappe markeok keok ma entok dohot manuk i,jdi sibalikkas dang dipikiri ibana molo songoni dpaksa martolor manuki,,,sappe sude entok dhot manuk i dipaksa dung songoni gabe songon na gurdungon ma entok on dhot peol peolma entok on dhot manuk on mardalan..hape naung ribak do ihur nimanuk on dibahe sibalikkas ala nitolor..habis songoni dipapungu ma tolor naon,anggo sibalikas dipikiranna majual tolor nama hami dhot oppung on..dapotan nama au...dang sadia leleng mulak ma oppung naon.............\noppung:balikkas nga dibuat ho akka tolor ni entok dhot manuk i,,,?\nbalikkas :nungga oppung tinggal manjual nama hita,,,,pung???\noppung:(lao matu kandang ni unggas naon)jala dibereng ma akka entok dhot manuk on songon nalain,boasa songon nagurdungon,dhot peol2 mardalan inna rohana...ditakkup ma entok dhot manuk on diperiksa oppung nai ma,holan dibereng tarsonggot ma oppung nai boasa ihur ni enttok on dhot manuk on maribak ihurna sude....????dung songoni dijou ibana ma sibalikkas\noppung:balikkas nabohado akka entok dhot manuk on...ribak sude ihurna..?\nSibalikkas:alai didok oppung entok dhot manuk i naing martolor...?\nOPPPung:baido tohodo,alai boasa entok i dhot manuk i ribak sude ihurnai...\nbalikkkas:ai hupaksa do oppung martolor,huroro do tolornai dohot tangakku asa hatop martolor inna rohakku oppung ,jdi boi hatop dijual....???\noppung:(bruakkk,dibuat oppung nai ma hau naeng didoltuk ma sibalikkas, ittor lari ma sibalikkas)marbete bete ma oppung nai"alani nitolor gabe ribak sude ihur ni entok dhot manuk dibahen ko,,,,,,??


Tangihon ma Sipasingot Asa Marbisuk Hamu—Poda 19:20\nJAHA DIBAGASAN HATA Adhola Aukan Baoule Batak (Karo) Batak (Simalungun) Batak (Toba) Biak Bislama Chin (Hakha) Chokwe Chopi Chuabo Chuuk Dayak Ngaju Drehu Gitonga Greenland Hmong (White) Iban Ibinda Inggris Jawa Kachin Karen (S'gaw) Kazak Kazak (Arab) Khmer Kikongo Kimbundu Kisi Kreol Mauritius Kreol Seychelles Krio Lao Lhukonzo Lomwe Makau Malta Mapudungun Mizo Navajo Ndau Ngangela Nias Niue Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romani (Junani Selatan) Romani (Makedonia) Romani (Makedonia) Cyrillic Runyankore Rutoro Sangir Saramaccan Sena Sunda Tahiti Tshwa Uighur (Sirilik) Umbundu Urdu Uruund Wallis Wayuunaiki Welsh\n”Sai tangihon ma hata sipaingot . . . asa gabe pistar ho.”—PODA 19:20.\nENDE: 56, 89\nSongon dia Jahowa sabar mangajari hita taringot mangarajai diri?\nSongon dia natuatua mamangke sipasingot sian Jahowa laho mangajari ianakhonna?\nSongon dia hita mandapot laba sian sipasingot na tadapot di huria?\n1. Songon dia carana asa marbisuk hita, jala songon dia i boi mangurupi hita?\nBISUK marharoroan sian Jahowa. Jala lomo do rohana mangalehon i tu na asing. Molo tajaha di Jakkobus 1:5, disi didok, “Molo adong di tongatongamuna na hurangan bisuk, dipangido ma tu Debata, na bulus mangalehon di saluhut jala ndang marpangea.” Sada cara asa boi marbisuk hita, i ma manjangkon sipasingot sian Debata. Molo taulahon i, gabe diondingi ma hita sian ulaon na sala. Jala boi do i mambahen hita lam jonok tu Jahowa. (Poda 2:10-12) Asing ni i, gabe tadapot ma pangkirimon asa mangolu salelenglelengna.—Jud. 21.\n2. Songon dia asa taargai sipasingot sian Debata?\n2 Ra, ala jolma na mardosa do hita manang ala ndang somal hita dipasingot di keluarganta, gabe maol ma hita manjangkon sipasingot. Alai, molo tahilala do laba ni sipasingot sian Debata, gabe boi ma tahilala holongNa tu hita. Poda 3:11, 12 mandok, “Ale anaha, sai unang toishon pangajaran ni Jahowa.” Dung i didok do muse, “Ai matua dipinsang Jahowa do na hinaholonganna.” Jadi, pos ma rohanta, lomo do roha ni Jahowa asa hita mandapot na dumenggan. (Jaha Heber 12:5-11.) Diboto Jahowa do sude na tahaporluhon di ngolunta. Jadi, sipasingot na dilehon Ibana, tontu parohon na denggan do i tu dirinta. Di parsiajaran on, adong opat na laho taulas: (1) mangarajai diri, (2) sipasingot na ingkon dilehon natuatua tu ianakhonna, (3) sipasingot na tadapot di huria, (4) adong do na humansit sian hansit na tahilala tingki dipasingot.\nBOASA MARBISUK MOLO TARAJAI DIRINTA?\n3. Songon dia ianakhon boi diajari asa mangarajai diri? Paboa ma sada tudosan.\n3 Mangarajai diri lapatanna, i ma pasingothon dirinta asa lam denggan di parniulaon dohot di pingkiranta. Disi tubu hita, ndang pintor boi hita mangarajai diri, ingkon taparsiajari do i. Umpamana, sahalak natuatua mangajari ianakhonna marsepeda. Mulana, ditiop ibana pudi ni sepeda i asa unang madabu ianakhonna. Dung i, dipalua ibana ma satongkin, alai sipata olo do ditiop ibana. Alai dung pos rohana dipalua ibana ma molo nunga boi marsepeda ianakhonna. Suang songon i ma, molo sabar natuatua mangalatik ianakhonna “di bagasan ajar dohot poda ni Tuhan i”, on mangurupi ianakhonna asa boi mangarajai diri jala marbisuk.—Eps. 6:4.\n4, 5. (a) Boasa pangarajaion diri gabe sada bagian na ringkot asa boi gabe “jolma na imbaru”? (b) Molo hea taulahon na sala, boasa ndang pola gabe metmet rohanta?\n4 Suang songon i ma halak na mananda Jahowa tingki dung magodang. Ra, nang pe nasida nunga mangarajai dirina, alai ndang dope nasida gabe halak Kristen na marbisuk. Alai, molo dung di solukkon nasida “jolma na imbaru” jala marsitutu laho maniru Kristus, boi ma nasida gabe halak Kristen na marbisuk. (Eps 4:23, 24) Mangarajai diri boi mangurupi hita asa “manadingkon pangalaho na so hasea dohot hisaphisap ni haportibion jala asa boi tarajai dirinta, marhatigoran jala maragama di portibi on”.—Tit. 2:12, Bibel siganup ari.\n5 Tutu, jolma na mardosa do hita sude. (Pjm. 7:20) Alai, molo taulahon na sala, alani so adong do pangarajaion diri di hita? Ndang songon i. Taparrohahon ma na didok di Poda 24:16, “Ai tung sura pe tinggang halak partigor i pola pitu hali, sai hehe do ibana muse.” Aha do na boi mangurupi hita asa “hehe” muse? Ndang alani gogonta, alai tondi parbadia do na mangurupi hita mangulahon i. (Jaha Pilippi 4:13.) Parbue ni tondi i tarmasuk ma pangarajaion diri.\n6. Songon dia asa lam denggan hita marsiajar Bibel? (Ida gombar di mula ni parsiajaran.)\n6 Molo martangiang hita, marsiajar jala mangarimangi isi ni Bibel, boi do i mangurupi hita asa lam mangarajai diri. Alai, songon dia molo maol tahilala marsiajar manang ndang pola lomo rohanta marsiajar? Unang gabe metmet rohanta. Diurupi Jahowa do hita asa “mauas” di hataNa. (1 Ptr. 2:2, Bibel siganup ari) Pangido ma pangurupion sian Jahowa, asa boi hamu mangarajai diri jala mangatur tingki laho marsiajar Bibel. Mulana, boi do hamu marsiajar Bibel holan satongkin. Lam leleng, lam mura ma jala lomo ma rohamu marsiajar. Gabe las ma rohamuna mangarimangi hata ni Debata.—Ps. 77:13.\n7. Molo tarajai dirinta, songon dia i boi mangurupi hita marhasil mandapot citacita na tabahen?\n7 Mangarajai diri boi mangurupi hita asa marhasil mangulahon citacita na tabahen laho mangalehon gumodang tingki tu Jahowa. Umpamana, adong sada ama na mangkilala nunga ndang ringgas be ibana marbarita na uli. Jadi, dibahen ibana ma citacita asa boi merintis biasa. Songon dia do ibana boi mangulahon i ala boi mangarajai dirina? Dijaha ibana ma angka sijahaon taringot merintis jala ditangiangkon ibana ma i. On mambahen gabe togu paralealeonna tu Jahowa. Merintis ekstra ma ibana pigapiga hali. Ndang diloas ibana manang aha pe mangambati citacitana i. Ujungna, boi ma ibana gabe perintis biasa.\nAJAR MA IANAKHONMUNA MARHITE SIPASINGOT SIAN JAHOWA\nDisi tubu ianakhonmuna, ndang pintor diboto dia na sala dohot na sintong. Jadi porlu do nasida dilatik (Ida paragraf 8)\n8-10. Aha do na boi mangurupi natuatua laho mangajari ianakhonna asa manomba Jahowa? Paboa ma sada sitiruon.\n8 Dilehon Jahowa do tanggung jawab tu angka natuatua laho mangajari ianakhon ni nasida “di bagasan ajar dohot poda ni Tuhan i”. (Eps. 6:4) Mansai maol do mangulahon on di tingkinta saonari. (2 Tim. 3:1-5) Alana disi tubu ianakhonmuna, ndang pintor diboto ibana dia na sala dohot na sintong. Jala panggora ni rohana ndang tarlatik dope. Alani i, porlu do nasida dipasingot asa tarlatik panggora ni rohana mamboto dia na sala dohot na sintong. (Rom 2:14, 15) Sahalak pakar Alkitab mandok, hata Junani na diterjemahon gabe “sipasingot”, boi do lapatanna “mangajari ianakhon”, manang pagodanggodangkon ianakhon asa gabe halak na martanggungjawab.\n9 Molo mardonganhon holong do natuatua pasingothon ianakhonna, dame ma pangkilalaan ni ianakhonna. Gabe diantusi ianakhonna ma ndang sude na dihalomohon nasida boi diulahon. Alana aha na taulahon mangkorhon do i tu ngolunta. Jadi, ringkot do molo natuatua mangasahon bisuk sian Jahowa laho pagodanggodangkon ianakhon nasida. Di ganup inganan, marasingasing do cara ni halak pagodanggodangkon ianakhonna, jala asing do cara ni halak na jolo dohot tu halak saonari. Alai, molo ditangihon natuatua do Hata ni Debata, ndang be lilu nasida taringot aha na ingkon diulahon. Jala nasida pe ndang holan mangasahon pengalaman ni angka halak.\n10 Taparrohahon ma sitiruon sian si Noak. Tingki diparentahon Jahowa asa dipauli si Noak sada parau, ndang diboto ibana dope songon dia mangulahon i. Alai, mangasahon Jahowa do ibana. Diulahon ibana do songon na diparentahon Jahowa tu ibana. (1 Mus. 6:22) Aha do hasilna? Tingki ro aek na sumar, malua ma si Noak dohot keluargana! Marhasil do si Noak gabe natuatua na denggan. Boasa? Ala diasahon ibana do bisuk na sian Jahowa. Denggan do si Noak mangajari ianakhonna jala gabe sitiruon do ibana tu nasida, nang pe ndang mura mangulahon i di portibi na jahat tingki i.—1 Mus. 6:5.\n11. Boasa ingkon marsitutu natuatua mangajari ianakhonna?\n11 Molo hamu sahalak natuatua, songon dia do caramuna mangulahon songon na diparentahon Debata? Tangihon ma Jahowa, jala jangkon ma pangurupion sian Ibana. Ihuthon ma poda na sian Ibana dohot na sian organisasi. Dung magodang, gabe mandok mauliate ma nasida tu pambahenanmuna i. Songon sahalak donganta mandok, “Tuani ma songon i cara ni natuatuangku pagodanggodangkon ahu. Marsitutu do nasida asa na diajarhonna i hona tu rohangku.” Didok ibana, natuatuana do na mangurupi ibana asa maraleale tu Jahowa. Tontu, nang pe nunga marsitutu natuatua mangajari ianakhonna, alai adong do ianakhon na tong manadingkon Jahowa. Alai, ala nunga marsitutu natuatua mangajari ianakhonna, gabe ias ma panggora ni roha ni nasida. Jala ingot ma, boi dope nasida mulak tu Jahowa.\n12, 13. (a) Molo adong ianakhon na dipecat, songon dia do natuatua patuduhon na unduk nasida tu Debata? (b) Songon dia sada keluarga mandapot laba ala natuatuana unduk tu Jahowa?\n12 Sada parsoalan na mansai borat na diadopi pigapiga natuatua, i ma tingki ianakhonna dipecat. Adong sahalak donganta borua na boruna dipecat, jala nunga lao sian jabuna. Didok ibana, “Sai hulului do hatorangan sian publikasi atik na boi dope ahu manjumpangi borungku dohot pahompungku.” Alai diurupi tungganedolina ma ibana mangantusi molo nasida ndang be martanggungjawab tu boruna i, jala ingkon tongtong do nasida marsihohot tu Jahowa.\n13 Dung pigapiga taon, dijangkon ma muse boruna. Didok omakna ma, “Jotjot do hami martelepon dohot mar-sms! Jala diargai ibana do tungganedolingku dohot ahu ala diihuthon hami do Debata. Gabe lam solhot ma hami.” Jadi molo adong ianakhonmuna na dipecat, olo do hamu “marhaposan tu Jahowa” sian nasa rohamuna? Manang ‘marpangunsandean tu pingkiranmuna sandiri’ do? (Poda 3:5, 6) Ingot ma, sipasingot sian Jahowa, patuduhon bisukNa na sun denggan dohot holongNa na mansai balga tu hita. Jala unang ma lupa, nunga dilehon anakNa laho manghongkop sude jolma tarmasuk do i ianakhonmuna. Jadi lomo do rohana asa sude jolma mangolu salelengna. (Jaha 2 Petrus 3:9.) Angka natuatua tongtong ma porsea na denggan do sipasingot sian Jahowa dohot tudutuduNa. Tangihon ma Debata jala unang ma mangalo, nang pe hansit tahilala tingki mangihuthon i.\n14. Songon dia do hita diurupi ala mangihuthon tudutudu sian Jahowa marhite naposo haposan?\n14 Marjanji do Jahowa laho manarihon, mangalinggomi, dohot mangajari huria Kristen. Diulahon ibana do i marhite pigapiga cara. Umpamana, dipillit ibana do AnakNa laho manarihon angka huria. Jala ditugashon Jesus do naposo haposan laho mangalehon pangajarion na boi patoguhon haporseaonta. (Luk. 12:42) Dilehon nasida do tudutudu na mansai arga dohot sipasingot. Ra, hea do hamu gabe mambahen hamubaon ala mambege sada jamita manang manjaha sijahaonta. Las ma rohamuna, alana i patuduhon na dioloi hamu do sipasingot sian Jahowa.—Poda 2:1-5.\n15, 16. (a) Songon dia hita mandapot laba sian pangurupion ni angka sintua? (b) Aha do na ingkon taulahon asa mura angka sintua mangulahon ulaonna?\n15 Dilehon Kristus do angka sintua laho manarihon huria di bagasan holong. Bibel mandok, “silehonlehon tu angka jolma” do angka donganta on. (Eps. 4:8, 11-13) Songon dia hita boi mandapot laba sian ulaon ni angka sintua? Tatiru ma haporseaon dohot parange ni nasida na denggan, jala ihuthon ma poda na dilehon nasida na sian Bibel. (Jaha Heber 13:7, 17.) Holong do roha ni angka sintua tu hita, jala lomo rohana asa lam jonok hita tu Debata. Molo diparrohahon nasida ndang ro hita tu parpunguan, manang ndang ringgas be hita marbarita, pintor hatop do nasida mangurupi hita. Rade do nasida manangihon hita, jala dipatogu do hita marhite poda sian Bibel. Dihilala hamu do holong ni Jahowa marhite pangurupion ni nasida?\n16 Ingot ma ndang sai mura angka sintua laho mangalehon poda tu hita. Rimangi ma tingki panurirang Natan laho maminsang Raja Daud ala manabunihon dosana na balga. (2 Sam. 12:1-14) Suang songon i ma apostel Paulus tingki mamodai si Petrus ala paimbarimbarhon halak Jahudi dohot na so Jahudi. Hape sada sian 12 apostel i do si Petrus. Tontu ingkon barani do si Paulus pasingothon ibana. (Gal. 2:11-14) Aha do na ingkon taulahon asa mura nasida mangalehon poda tu hita? Serep ma rohamuna, burju, jala mura ma hamu tingki ditogihon mangkatai. Pos ma rohamuna holong ni Debata do na dihilala hamu sian pangurupion ni nasida. Dapotmuna ma labana, jala las ma roha ni sintua mangulahon ulaon ni nasida.\n17. Songon dia angka sintua mangurupi sahalak donganta?\n17 Adong sahalak donganta borua na hea mangkilala maol mangkaholongi Jahowa, ala hea masa situasi na mambahen ibana mangkilala sisongon i. Didok ibana, “Huboto do na ingkon mangkatai do ahu tu angka sintua. Ndang dibahen nasida metmet rohangku, gariada dipatogu do ahu. Di ganup parpunguan, nang pe godang ulaon ni nasida, disangahon nasida do mangkatahatai dohot ahu. Najolo, adong do situasi di tingki naung salpu na mambahen gabe maol huhilala manjangkon holong ni Debata. Alai, dipangke Jahowa do angka dongan dohot angka sintua laho patuduhon na holong do Ibana tu ahu. Martangiang ma ahu, hudok ma ndang na laho tadingkononku Ibana.”\nAHA DO NA HUMANSIT SIAN PANGKILALAANTA TINGKI DIPASINGOT?\n18, 19. Aha do na humansit sian sipasingot? Paboa ma sada pengalaman.\n18 Olo do hansit pangkilalaanta tingki dipasingot, alai humansit do molo ndang tajangkon sipasingot na sian Debata. (Heb. 12:11) Taparrohahon ma pengalaman ni si Kain dohot Raja Sedekia. Tingki diida Jahowa si Kain marsogo ni roha tu anggina jala naeng bunuonna anggina i, dipasingot Jahowa do ibana, “Boasa muruk ho? Boasa murhing bohim? Molo diula ho na denggan, minar ma bohim; alai ala diula ho na jahat, mangonggop ma dosa i di pintu ni roham. Naeng rajaanna ma ho, alai taluhon ma i.” (1 Mus. 4:6, 7, Bibel siganup ari) Ndang olo si Kain manangihon sipasingot sian Jahowa. Dibunu ibana do anggina i. Ujungna, gabe ditaon ibana ma na hansit di ngoluna.(1 Mus. 4:11, 12) Autsugari olo ibana manangihon Debata, ndang ditaon ibana ngolu na mansai hansit.\n19 Raja na jahat jala parbiar do si Sedekia. Tingki pamarentaonna, mansai porsuk do ngolu ni angka halak di Jerusalem. Sai jotjot do panurirang Jeremia pasingothon ibana asa marhamubaon. Alai ndang olo ibana manjangkon sipasingot sian Jahowa. Ujungna, gabe porsuk ma ngoluna. (Jer. 52:8-11) Jadi ndang lomo roha ni Jahowa molo hita manaon na hansit.—Jaha Jesaya 48:17, 18.\n20. Aha do na didapot halak na olo manjangkon sipasingot dohot halak na so olo manjangkon?\n20 Saonari, godang do halak di portibi on na neang rohana mangida sipasingot sian Debata, jala ndang olo mamparrohahon i. Alai satongkin nai, hilalaon nasida ma hasusaan dohot pangkorhon na roa ala ndang olo manjangkon sipasingot sian Debata. (Poda 1:24-31) Jadi, ingkon tatangihon do sipasingot, asa marbisuk hita. Songon na didok di Poda 4:13, “Marsitiopan tu pangajaran [manang sipasingot] ma ho, unang parsitading i; sai tiopi ma i, ai i do hangoluanmu.”\nMangarajai diri lapatanna boi mangorom diri jala mamareso dirinta sandiri. On boi mangurupi hita asa gabe sahalak Kristen na marbisuk. Ingkon martangiang do hita tu Jahowa laho mangido pangurupion sian Ibana asa boi hita mangarajai diri. Molo tarajai dirinta, gabe lam ringgas ma hita marsiajar Bibel, jala boi ma dapotta citacita laho marhobas tu Jahowa.


Jamita Evangelium Minggu XII Dung Trinitatis 19 Agustus 2018 1 Musa 17: 15-27 "Uli ni na Sauduran" Pelita Batak Online\nSabtu, 18 Agustus 2018 11:06:00\nOleh: Pdt Dr. Robinson Butarbutar, Parsameanta, STT-HKBP.\nDua ari dung sude hita rakyat Indonesia na mansai marragam rap mapestahon Hari Ulang Tahun Kemerdekaan Republik Indonesia na pa-73-hon di tgl 17 Agustus 2018 i, na dibasabasahon Debata tu hita manumpahi hasadaon ni angka pejuang martondi sauduran mangalo penjajah, sadari on dienet gabe jamita di tongatonga ni hurianta sian 1 Musa 17: 15-27, laho lam manosoi hita asa di ngolu hakristenon di Indonesia on dohot hita, molo so boi di garis depan, panumpahi di angka usaha na pasadasadahon bangsonta, asa boi hita pasidingkon na masa di angka bangso na asing, i ma bangso na sada gabe marbolatbolat isara di Syria lima taon parpudi on, alai baliksa magodang gabe sada bangso nab alga na sada, tigor, maju jala sejahtera. Ndang sioloonta soara na songon dia pe i gogo nang uli na naeng mangunjuni hita gabe bangso na so rap sauduran dohot gabe bangso na so mandai hinauli ni na rap sauduran di jabu, masyarakat, ulaon, bangso nang huria. Situmpahanta do angka usaha na metmet sahat tu na balga na pauliuli pardalanan ni bangsonta na rap sauduran.\nMolo tapamanat tangkas angka ayat i, tung nalnal do dipatuduhon panurat ni turpuk i na ndang marimbar disarihon Debata do pinompar ni si Abraham sian si Sara dohot si Hagar.\nNian di turpuk i ndang dope marpinompari ianggo si Abraham, alai nunga dibagabagahon Debata sandiri na parroon ni Debata ma sian parsaripeonna dohot si Sara angka bangso dohot angka raja (ayat 16) jala sian anakna si Ishak do ihoton ni Debata parpadanan na manongtong i (ayat 21).\nJala sian pinompar ni si Abraham sian si Hagar, i ma Ishmael, paroon ni Debata ma torop pinompar, pola gabe ama ni sampulu dua anak ni raja si Ishmael. Laos patubuon ni Debata ma sian nasida sada bangso na balga (ayat 19-20).\nSiala ni i do umbahen na ndang holan si Ishamel dijangkon jala disarihon si Abraham di jabuna, alai dohot do angka na tubu di bagasna dohot na tinuhorna sian bangso na leban. Sudena i dibagabagahon Debata uju marumur 13 taon si Ishmael, jala 99 taon si Abraham. (ayat 23-25).\nSiala ni i, molo tapamanat ayat 15-27 i boi do tabuat sada kepastian na mandok na atik pe nunga marumur 13 taon si Ishamel hape pasupasu tu si Hagar marrumangkon bagabaga dope, ianggo panarihonon ni Debata di pinompar ni si Abraham sian si Sara dohot sian si Hagar ndang marimbar. Pinompar ni duansa gabe torop, atik pe sian pinompar na sian si Sara bahat na gabe raja ni bahat bangso, jala pinomparna sian si Sara adong do angka anak ni raja jala holan sada do didok harajaon na tubu sian pomparanna sian si Sara. Sude nasida disunat, songon tanda na tangkas na sada parsaoran, sada saripe do nasida (ayat 23-27). Atik pe songon i, asa adong kepastian, na tubu sian si Sara do, i ma dohot si Ishak do Debata muse marpadan ro di salelengna.\nSiala ni i do gabe dibahen gabe tema ni minggunta i ma sada pernyataan : Uli do na sauduran. Topik jamita na songon i, nunga hatop mangorai hita mamboat tona ni jamita on na diskriminatif, na mandok mardingkan do Debata, manang na pro si Ishak manang pro si Ishmael hita na manjahasa, pro Hajahudion dohot Hakristenon, manang pro Islam, pro bangso Israel dohot bangso na so Israel (Arab, Palestina dst), pro angka bangso na Kristen manang pro angka bangso na so Kristen. Baliksa, hinauli ni na sauduron do na tinonahon ni turpuk on, marhite na mangondolhon Hadebataon Sitolisada i na so mardingkan, alai mamasumasu ganup jala sandok bangso.\nBoasa gabe i ondolan ni jamita di minggunta sadarion? Boi marragam do dapot rohanta:\nParjolo, siala nunga tung leleng situtu ndang sauduran angka pinompar ni si Abraham, pinompar pardagingon dohot pinompar partondion. Panghorhonna, jumotjotan gabe inganan parporangan Timur Tengah, narobi nang sahat tu tingki on, ndang holan ala ni angka parhuaso na ro sian bagas dohot duru ni angka bangso pinompar ni si Abraham disi, alai dohot siala ni parmusuon di bagasan roha, pingkiran nang ateate nasida sandiri. Songon i do tong na masa di angka pomparan ni si Abraham di ruhut partondion. Sai martongtang do parugamo Jahudi, Kristen nang Islam (Napaduahon parjolo i ma pomparan haporseaon na ro sian si Sara, i ma si Ishak, napatoluhon pomparan na ro sian si Hagar, i ma si Ishmael). Adong porang Salib. Adong kebencian maradophon angka bangso na ruhut-ruhut ni habangsoonna, di uhum dohot di moralitas, marojahan tu Hajahudion manang Hakristenon.\nGariada, tar miduk do angka peneliti sejarah na mandok dohot do parasingon parugamoon/haporseaon di angka pinomparna i gabe sibonsiri bahat angka parporangan di angka bangso di portibion. Ndang apala sibonsiri na umbalga jala na jumotjot, alai sai adong dais. Kepentingan ekonomi dohot politik do jumotjot sibonsiri angka porang dohot partontangan. Alai boi do dipangke panghilalaan haporseaon pasauthon dohot pajebuhon porang di angka bangso di portibion. Siala ni i do di angka panghataion parugamoon di portibion di hira hampir opat pulu taon parpudion nunga bahat angka usaha-usaha padamehon Negara Israel dohot angka negara-negara Arab, jala bahat angka usaha-usaha na mangoroi parbolatbolaton dohot partongtangan di angka parugamo Islam dohot Kristen, songon i nang di tongatonga ni parugamo na asing. Angka usaha padamehon i lam doras nuaeng siala sampulu lima taon parpudion nunga ro sibonsiri na imbaru na mangunjuni torop jolma asa marsoal dohot martongtang parugamo Islam dohot Kristen, i ma na lam bahat jolma na manghalomohon ektrimisme ugamo songon i nang ketidaktoleranan. Rumang nion na tumangkas tarida dipatuduhon angka na gabe ruas nang panumpahi ni negara ISIS na so dung diungku angka bangso di portibion hajongjonganna.\nBoi masajala sai masa songon i, atik pe dos do Debata ni si Si Abraham dohot si Sara na umpompar si Ishak, parugamo Jahudi, dohot naumpompar Jesus dohot angka apostelNa nang siihuthon Ibana, dohot Debata ni si Abraham dohot si Hagar na umpompar si Ishamel. Angka hata ni Debata na manosoi nasida asi rap sauduran, asa mardame, asa masihaholongan ndang ditangihon dohot dihangoluhon. Aut sauduran nasida, nunga boi pasupasu nilehon ni Debata tu nasida marhite miak nunga boi mambahen angka negara-negara na ummaju jola ummora sian saluhut nasida.\nAla ndang rade nasida marnida hinauli ni na sauduran, ba gabe sai manongtong ma Timur Tengah gabe inganan parporangan na so marnamontok. Ndang binoto be sadia godang jolma naung mate siala ni angka porang na sai masa sian partingkian andorang so Kristus sahat tu tingki on.\nPaduahon, ala ndang holan di tongatonga ni angka bangso na di Timur Tengah, masa parbolatbolaton di angka bangso na di portibion. Di gumodangan angka negara di benua Afrika pe bahat dope na so rade manangihon hinaringkot ni na rap sauduran i di pelaksanaanna, atik pe nunga dipajongjong Hasadaon ni Negara-negara Afrika. Ndang tuk dope nasida sude mangolu di bagasan dame. Sai masa dope porang di manang piga negara di Afrika, porang saudara dohot ketegangan antar negara, na mambahen bahat ingkon mengungsi, bahat ingkon mate anturaparon, tarlumobi dakdanak nang boruboru, siala ni sahit malaria, HIV dohot AIDS, porang, kekeringan, gagal panen, siala ndang adong aek inumon ni rakyat, bahat gabe jumempek ngolu ni jolma. Binege ndang holan siala ni partontangan di tongatonga ni angka bangso Afrika i masa angka i, alai dohot do angka na jahat di duru ni Afrika na sai mangatur parbolatbolaton sian duru ni Afrika. Gabe mamora nasida sian parbolatbolaton dohot parporangan i.\nPatoluhon, ala di tongatonganta bangso Indonesia ala tongon taadopi tondi parbolatbolaton, segregasionalisme siala ni SARA, gariada nunga masuk tondi radikalisme ekstrim, intoleranisme, na ingkon aloonta dohot aloon ni NKRI songon sada bangso. Ai sadihari ndang rap sauduran hita bangso Indonesia na marragam latar belakang on, migor puntar ma Negara Kesatuan Republik Indonesia on. Boi masa ma tu ngolu ni bangsonta na masa di SIRIA. Di partingkian si songon on, ndang nunga salpu tingkina martondi marbolatbola. Nunga ro tingkina muse martondi rap sauduran, ndang holan di hata, alai di na rap mandai hatigoran na mardosdos, na merata.\nPaopathon, ala atik pe nunga ingkon ummura nian rap sauduran angka bangso di portibion niurupon ni jaringan internet na mansai hatop jala mansai hatauonna manimpan data,nab oi pasadahon jolma, mambahen jolma rap sauduran patupa angka na denggan tu ngolu ni jolma nang pasidingkon angka mara tu portibinta na sdaon, alai siala ni penyalahgunaan ni media sosial gabe lam godang do na marhansit ni roha ala ni fitnah dohot barita hoax. Di Indonesia on boi barani halak patupa persekusi tu donganna siala ndang dos pingkiranna. Siala ni i gabe mura marbolat rakyat, na terdidik dohot na so terdidik situtu dope, na mora dohot na pogos pe tahe. Di partingkian si songon i, nunga tingkina mamaritahon angka barita taringot tu hinauli ni na rap sauduran i, alo ni hinajorbut ni na so rap sauduran i.\nPalimahon, ala di tongatonga ni pardongan saripeon ni angka na porsea i nuaeng on, siala ni hatimboon ni parbinotoan ni jolma, gabe muraura do nuaeng tubu ketegangan, konflik na metmet, sahat tu konflik nab alga di tongatonga ni pardongan saripeon. Gabe lam tamba do torop ni keluarga na mangadopi parungkilon parsirangan, ala muraura mardongan dohot angka na so sidonganon. Masa i ndang holan di angka keluarga na naung godang mangagllang sira, alai dohot do na imbaru dipungka dope. Di partingkian sisongon on, nunga ro tingkina manghatahon hinauli ni na rap sauduran, mangorui panghataion taringot tu hinajorbut ni na so sauduran.\n5.Siala ni i ma gabe ingkon manghuling Debata tu tongatonganta halak Kristen Batak marhite na mamariateatehon uli ni roha ni Debata na pinaandarna tu si Abraham taringot tu masa depan ni pinomparna sian si Sara dohot sian si Hagar, di na tangkas tarida adong ketegangan di parsaoran ni si Sara dohot si Hagar, dua Ina ni dua bangso di portibion.\nDia ma siparateatehononta di hatani Debata tu si Abraham i taringot tu ketegangan i? I ma: Ndang ketegangan i sandiri, na sai adong dais tu hajolmaon, na so tarpasiding jolma, i ma kepentingan-kepentingan ni diri, pinompar, bangso sandiri. Alai na diondolhon hat ani Debata tu si Abraham i ma: SANGKAP MAMASUMASU duansa bangso pinompar ni si Abraham sian duansa Ina. Tigor do Debata di pansagihonon ni sangkap pasupasu i, asa marpos ni roha nasida tu Debata. Tu si SARA na so marpinompari dope, dibagabagahon Debata do na pasupasuonna ibana, na lehononna anak tu ibana, jala gabe Ina ni bahat bangso. Ndang holan i, bahat ma raja ni angka bangso tubu sian angka pinomparna.\nJala patupaon ni Debata do i marhite tanda halongangan, ai nunga marumur 90 taon si Sara jala 99 taon si Abraham. Tu si Hagar na naung mardakdanak marumur 13 taon, i ma si Ishmael, alai na so dos posisi sosialna tu si Sara maradophon si Abraham, i ma na hatobanna do si Hagar, tong do disangkapi Debata pasupasu na balga tu si Hagar, songon alus ni Debata tu tangiang ni si Abraham, i ma: Nunga dipasupasu Debata si Ishmael, jala sian si Ishmael patubuon ni Debata ma sampulu dua angka pangeran, anak ni raja, jala pabangkitonna ma sada bangso sian ibana, i ma bangso na taboto muse bangso Arab. Alai tong do diputushon Debata sian duansa dakdanak i, Ishak dohot Ishmael, ise na gabe anak panggoaran di si Abraham, jala dohot ise Debata muse patupa parpadanan na manongtong: i ma si Ishak. I pe, di pardalanan ni ngolu ni pomparan ni si Ishmael, marhite panurirang Muhammad, tubu do tong sada parugamo na porsea na manomba Debata ni si Abraham i do nasida.\nSian i idaonta, dihasiholi, disangkapi jala dipasaut Debata do tu nasida na denggan, pasupasu, unang adong angka pangiburuon di tongatonga nasida.\n6. Siala ni i, barita nauli sian 1 Musa 17: 15-27 on, manjouhon tu hita asa patupa na mangihut on:\nParjolo, marnida sangkap ni Debata na uli tu ganup angka pinompar ni jolma di portibion, manang dia pe latar belakangna. Tutu marragam do hita on. Jala jotjot ndang tuk hita jolma manghalashon keberagaman i. Alai ala positif do roha ni Debata marnida ganup, gariada disangkapi Ibana do mamasumasu ganup, ndang holan angka pinompar ni si Abraham di pamatang (Israel dohot angka bangso Arab) nang di partondion (ugamo Jahudi, Hakristenon, Islam = ugamo Abrahamais), alai dohot do ganup bangso di portibion di pamatang (angka bangso asing sian Israel dohot bangso-bangso Arab), nang di partondion (angka parugamo asing sian ugamo Abrahamais na tolu i) ingkon sangkap ni Debata na uli jala na mamasumasu i do siihuthononta. Ingkon i do na manogunogu hita di na marnida angka donganta jolma na adong di duru ni dirinta sandiri. Ganup do sihobasanta, ndang marimbar.\nSongon naposo ni Debata manghaholongi ganup jolma ingkon marojahan tu sangkap ni Debata na uli, na mamasumasu i do na gabe prinsip, dohot jangkar di hita. Ndang jadi hita meret sian prinsip i. Tarlumobi tatiop do ajar ni Tuhanta Jesus: Manghaholongi dongan jolma. Ndang jadi hita meret sian jangkar i, unang olo hita diluahon galumbang laut partontangan ni jolma hita on.\nDi angka naung pinaimbaru ni Debata marhite mudar ni Jesus Kristus nunga ingkon tuk marnida na so marimba Gorik dohot Jahudi, na marsunat dohot na so marsunat, bangso na leban dohot na so maju dope, hatoban manang anak mata (Kolosse 3: 11). Ndang loason be pamolatmolaton hajolmaon mangatur parsaoranta dohot nasida (Gal 3: 26-28). Solukhonon ni angka naung pinillit ni Debata, angka na badia jala hinaholonganNa i parasi ni rohaon situtu, habasaron, haserepon, lambok dohot lambas ni roha (Kolosse 3: 12).\nPaduahon, nunga ro tingkina hita halak Kristen Batak, mangagohon angka pamerengion dohot pambahenan na diskriminatif di partondion, pamingkirionta, maradophon angka na so sahaporseaon, na so sa marga, na so sa houm, na so saugamo, na so sa-Parpol, dohot na so sapilihan politik.\nPatoluhon, ala jolma na boi tarunjun meret muse tu parange ni jolma na robi dope hita, ingkon tongtong ma tatangiangkon tu Tuhanta, asa ditogutogu Ibana hita tiroan dohot pargogion ni TondiNa di na mangagohon angka pamingkiron dohot parange na diskriminatif maradophon angka donganta jolma i. Ai sian dirinta sandiri, jotjot ndang tuk hita patupahon i. Ingkon mardonganhon paniroion dohot pamargogoion ni Tondi ni Tuhanta i do hita mangulahon i.\nPaopathon, molo tasulingkiti tu sejarah ni pardalanan ni ngolunta sandiri, sian na uju metmet hita sahat tu nuaeng, na jotjot do hape hita saleleng on marpamingkirion, marhata, marpamerengion na diskriminatif, pola tadok ia Debata na sasada i holan manarihon hita do, marimbar do holongna tu hita sian tu angka na asing, nunga tingkina hita di jolo ni Tuhanta muba. Dung songon i pe asa tarbahen hita di jabu, di inganan ulaonta, di parsaoranta tarbahen hita manulak angka pamingkirion dohot parange na diskriminatif.\nPalimahon, nunga sahat tingkina di hita ndang holan manguduti sambing, alai ruminggas jala tumogu , jala, molo tuk manang intap ni gogonta, gabe sinonang di ngolu na mamarangehon hinaringkot ni na marhangoluan na sai sauduran i, di bagasta, di ulaonta, di masyarakat, di tongatonga ni bangsonta i, siala hinauli ni i, ai i do soar ani Debata sinurathon ni Raja Daud di Psalmen 133: 1-3 i, ai marhite i do tuat angka pasupasu na uli sian Debata tu ngolunta. Jala i do tong tangiang ni Tuhanta Jesus maradophon angka siseanNa, i ma asa sada nasida songon Ibana na sada dohot AmaNa, asa porsea portibion na tinongos ni AmaNa i do Ibana tu portibion mamboan haluaon, dohot ma haluaon sian parmusuon di portibion, parmusuon sama jolma dohot parmusuon ni Debata maradophon jolma. Di tongatonga ni bangsonta, di partingkian na lam hehe tondi parbolatbolaton, ingkon do lam fokus hita mangajarhon dohot manghangoluhon hinauli ni na rap sauduran i. Tapungka ma i di bagasta nang di parsaoran parhuriaonta.(*)


Torsa-Torsa Ompu Dosi Raja Dohot Pultak Raja | SIMATARAJA\nIllustrasi credit photo: https://tanobatak.files.wordpress.com/2009/01/siregar-1.jpg\nSIMARMATA.or.id- Ompunta Dosi Raja mangalap boru Ompunta Boru Bungalom br. Malau. Dung hot ripe nasida sanga do tar leleng nasida tarpaima-ima di hasosorang ni dakdakna di bagas nasida.\nSaluhut pandok ni Datu dohot sibasi u tung dioloi nasida do angka podana. Molo didok Datu i ingkon peleon di na martua adui… laho do nasida tusi pasahat peleanna.\nMolo didok Datu i ingkon peleon marhite ogung sabangunan jala mamorot horbo tunggal na bolon sitingko tanduk ditonga ni alaman manigor dipasaut do i. Jala nunga pola piga-piga hali diulahon songon i.\nNang pe songoni lojana dihilala Ompunta Boru dohot Ompunta Doli sai marusaha do nasida mangelek-elek Debata asa dipatudu dalan manjalo hasasaout ni pangidoan nasida i, asa jumpang ni jinalahan jala dapot na niluluan situbu ni anak dohot situbu ni boru.\nAdong ma dapot nasida sada boru sibaso na bolon na mangalehon ubat tu Ompu Boru. Diajari ma ramuan-ramuan ni ubat i ima patupahon Hare manang bubut. Laos dipaboa podana mandok uang dohot baoa mangalangsa, holan angka ina do na boi manggalang bubur on.\nMangihuthon barita ni angka na tua-tua nang tu Ompu Boru pe masa ma halongangan. Dung na sai i torushon na mansusudu na laho mandadang i huhut marhohop mandahop poso-poso na imbaru tubu i asa tong-tong las daging ni poso-poso i.\nSai dipasomal-somal Ompu Boru ma patorushon poso-poso i mangalehon marbagot, marhite na songon i hombar tu basa-basa ni na marhuaso dor ma maraek par tarusan ni poso-poso i. Marhite i tong-tong ma hipas jala hatop tu balgana daging ni poso-poso i.\nDung na masa i Ompunta Dosi Raja di boan ma tu jabu, naung songon i mangae parsahiton na posi sala na hinarat ni pinahanna i. Diusahahon Ompu Boru ma mangalului angka pengubation anggiat boi malum jala sumuang pangkilalaan ni Ompunta Dosi Raja on.\nGanup angka na malo marusaha do patupa ubat tu Ompunta Doli on. Dung adong manang piga ari mamangke ubat i huroha ndang tartolong be, ai lam tu gogona do Ompu i morong-orong ala ni Hansitna pangkilalaonna.\nNdang boi manang so jadi pinompar ni Dosi Raja mamahan babi dalu (babi jantan). Molo adong na mamahan babi dipasahat ma i tu angka boruna. Sai matorop maribur ma jala matangkang majuara. Sai torop pinompar ni anak jala torop manang pinompar ni boru. Sai horas-horas ma anakta si Pultak Raja gabe jolma ma marsangap jala ma martua horas.\nLam simbur magodang ma si Pultak Raja na pinarmudu-mudu ni Ompu boru Malau. Lam tu balgana ma dagingna jala matoras ma nang parrohaonna. Denggan muse do marpangalaho na si tong-tong manjalo ajar dohot poda sian Ompunta Boru. Tangkas muse Pultak Raja diajari asa lam diantusi taringot tu paradaton dohot uhum na masa di halak Batak. Ingkon tangkas somba marhula-hula, manat mardongan tubu huhut muse elek marboru jala mangulahon dame dohot ruhut na marsihaholongan maradophon saluhut dongan jolma.\nBagas do i diparrohahon si Pultak Raja marhite angka pangalahona siganup ari di bagasan ngoluna.\nTotal tampilan halaman: 4.039


Lomo do Roha ni si Timoteus Mangurupi Angka Jolma | Ajar ma Ianakhonmuna\nSi Timoteus sahalak na poso, las rohana mangurupi halak na asing. Laho do ibana tu inganan na asing mangurupi angka jolma. I do na mambahen si Timoteus marlas ni roha. Lomo do roham mamboto taringot si Timoteus?—\nDiajari ompungna dohot omakna do si Timoteus taringot Jahowa\nDi Listra do si Timoteus maringanan. Sian dakdanak, nunga diajari ompungna ibana, i ma si Lois dohot omakna, i ma si Eunike taringot Jahowa. Alani i, lomo do rohana mangurupi na asing asa mananda Jahowa.\nDung dolidoli, ditogihon si Paulus ma ibana marbarita tu inganan na asing. Dioloi si Timoteus do hata ni si Paulus. Laho ma ibana mangurupi halak na asing.\nLaho ma si Paulus dohot si Timoteus tu Tessalonik di Makedonia. Mardalan pat jala markapal do nasida tusi. Diurupi nasida ma godang halak marsiajar taringot Jahowa di luat i. Alai pigapiga halak muruk jala mangalele nasida. Alani i, marbarita ma si Timoteus dohot si Paulus tu inganan na asing.\nMarlas ni roha do si Timoteus di parngoluonna\nDungkon i, disuru si Paulus ma si Timoteus laho muse tu Tessalonik mangida angka dongan sahaporseaon disi. Nang pe godang na marsogo ni roha, barani do si Timoteus mulak tu Tessalonik laho patoguhon huria i! Diboan ibana do barita na denggan tu si Paulus. Ibana mandok, togu do haporseaon ni huria di Tessalonik!\nLeleng do si Timoteus rap marbarita dohot si Paulus. Disurat si Paulus do molo si Timoteus denggan mangurupi huria. Boasa? Ala holong do roha ni si Timoteus tu Jahowa dohot tu dongan sahaporseaonna.\nDihaholongi hamu do angka jolma, jala lomo do roham mangurupi nasida marsiajar taringot Jahowa?—Molo diulahon hamu i, marlas ni roha ma hamu songon si Timoteus!\nUlaon ni Apostel 16:1-5; 17:1-10\n1 Tessalonik 3:2-7\nDidia do si Timoteus dohot keluargana maringanan?\nOlo do si Timoteus laho dohot si Paulus? Boasa?\nBoasa mulak muse si Timoteus tu Tessalonik?\nSongon dia do asa boi hamu marlas ni roha songon si Timoteus?


Jamita Minggu IV Dung Trinitatis, 24 Juni 2018: Psalmen/ Mazmur 104: 19 - 30\nBAHAN JAMITA EVA NGELIUM\nMINGGU IV DUNG TRINITATIS\nNas: Psalmen 104: 19 – 30\nPUJI MA JAHOWA ALE TONDINGKU,\nALA IBANA DO DEBATA NA SO HATUDOSAN HUASO JALA HAMULIAONNA\nOleh: Pdt. Daniel Bonardo Pane, S.Th.\nHata pamujion jotjot do i marsaringar di ganup parmingguon jala parsombaonta tu Jahowa, Debatanta nang pe sipata sai itaendehon pamujionta alai ndang sahat hita na tontu laho mamuji Ibana. Godang do jolma manghatahon pamujion tu Jahowa holan tabotabo na mandok di pamangan (lips service) ala ndang adong panghangoluhononna jala panghorhononna di ngoluna sandiri. Mamuji Jahowa do pamanganna alai rohana ndang didapot pos ni roha laho manghaposi Jahowa. Ingkon tangkas do boasa ma itapuji Jahowa, Debatanta i jala aha do lapatan ni pamujionta na sai itadokhon i? Asa lam tangkas hita mangantusi di sungkunsungkun i, masuk ma hita tu hatorangan ni turpuk.\nPsalmen 104 on ima sada ende pamujion ni angka malim ni Israel na dipangke jala na niendehon uju masa habuangon Babel. Tutu do tahe nunga sega be bagas joro na di dolok Sion. Bagas joro songon sada hataridaan ni huaso ni na nisomba i ndang jongjong be alai nunga malengse. Hasesega ni Bagas Joro ni sada bangso na talu ima hataridaan na so margogo do debata ni bangso i na talu i jala ndang adong be hataridaan ni bangso i gabe sada bangso. Ndang adong be panghirimon ni bangso i asa boi muse mulak bangso i gabe sada bangso songon andorang so masa dope habuangon. Ido hasomalan ni pangantusion ni bangso uju i. Songon i tu bangso Israel naung talu maralohon bangso Babel, jala nunga sega be huta Jerusalem dohot Bagas Joro di dolok Sion. Hasesega huta Jerusalem dohot Bagas Joro ima hataridaan na so adong be panghirimon ni bangso i mulak songon Israel uju Daud gabe Raja Israel. Jala molo dipaihutihut hasomalan ni pangantusion na masa uju i, marlapatan do i ianggo Jahowa, Debata ni Israel pe talu maralohon Marduk, debata ni Babel.\nAlai marhite Psalmen 104 on, ima gabe paponggolhon pangantusion sisongon i. Na so jadi gabe talu Jahowa, Debatanta maralohon Marduk, debata ni Babel. Marhite Psalmen 104 on tangkas do hamuliaon dohot huaso ni Jahowa na manjadihon saluhut angka na tinompa marhite huaso dohot hamuliaonNa. Huaso dohot hamuliaon ni Jahowa na dipaboa di Psalmen 104 ima sada huaso dohot hamuliaon na so adong hatudosonna nang di saluhut inganan, di saluhut tingki, dohot di saluhut angka na masa di portibi on. Ibana do na manompa angka langit parlangitan, jala saluhutna unduk do di sude parenta ni Jahowa. Guru tu Jahowa do angka na adong di hasiangan on. Bulan, mataniari, angka bintang dohot sude parlangitan (angka na disomba bangso sileban, isarana Mesir Babel) ima angka na tinompa Jahowa sandiri marhite hataNa na gok huaso dohot hamuliaon (Psalmen 104: 1 – 19). Di ay. 20 – 23 turpuk jamimta on dipatorang do guru tu Jahowa do sude angka partingkian na masa di hasiangan on. Ndada holan na manompa Jahowa, alai diuduti do tu manarihon angka na ringkot tu hangoluan na tinompaNa i. Na so jadi gabe hurangan manang rapar angka na tinompaNa i, ai disarihon do saluhut di hangoluanta on.\nMarhite angka sude angka na adong di hasiangan on, tung ise ma debata na boi dipatudos tu huaso dohot hamuliaonNa i? Nang angka aek dohot laut dohot sude angka binatang na balga dohot sude gulokgulok ndang adong na so dipaturehon Jahowa Debata i. Sude angka na tinompa i mangaranap tu Ibana songon tanda mangido asi ni roha dohot panarihon ni Jahowa di ngolu na tinompa i. Jala marlobilobi do panarihonon ni Jahowa di ngolu angka na tinompa i, ndang adong be sasintongna ngolu ni jolma i gabe ngolu na marhahurangan ala disarihon do marlobilobi hinaringkot di ngolunta be (ay. 24 – 28). Alai ro ma sibolis asa mangalo jolma di aturan dohot di hata ni Jahowa, ndang adong be haundukhon ni roha ni jolma i maradophon Jahowa na manompa ibana. Dung mardosa jolma i, sai hurangan ma torus jolma i, hurangan di hasangapon, sai hurangan di posisi, hurangan di arta dohot hurangann di sipanganon dohot di parabiton, ala nunga mapitung be mata ni jolma i di pasupasu dohot di panarihonon ni Jahowa di ngoluna.\nNunga lupa be jolma i ise do dirina jala ise do Jahowa di diri ni jolma i? Mandao ma roha ni jolma i sian na manompa ibana. Sai dirimpu jolma i do molo didapotna angka haulion ni portibi on gabe dos ibana dohot Jahowa jala sai dibahen do angka na diportibi on gabe ganaganaanna jala dipardebatahon asa dapot angka na di roha ni jolma i, mandapot angka haulion ni portibi on. Hape molo ditabunihon Jahowa do bohiNa, holsoan ma hita (ay. 29). Hata manabuhin dison ima martudutudu tu rimas ni Jahowa tu angka na tinompaNa i. Pangarimason ni Jahowa ima hamagoan tu jolma na so adong be pardengganonna tu Jahowa, jala hasesega tu diri ni jolma sisongon i. Jahowa, ima silehon tondi hangoluan tu jolma i asa mangolu jolma i. Jala molo jumpang tingkina monding ma jolma i jala mulak tu orbuk ma jolma i, ima sian parpambutonna hian (Pat. 1 Musa 2: 7; 3: 19). Ay. 29 turpuk jamita on ima patandahon diri ni jolma i ise do sasintongna jolma i diadopan ni Jahowa. Holan orbuk do hape, na so marlapatan jala satongkin do hataridaanna. Molo ro alogo i pintor habang do orbuk i jala laos mago.\nAlai parasiroha do Jahowa lambat tarrimas jala gok asi ni roha do itadapot sian Ibana. Marhite holong ni rohaNa i dipaimbaru do rupa ni tano on, ima mulak gabe na masa songon panompaon na parjolo i (ay. 30). Ndang na gabe mulak hita uju panompaon na parjolo i. Alai marhite ay. 30 on gabe mulak ma parsaoranta na denggan i tu Jahowa. Laos on ma na gabe panghirimon di angka malim Israel tarlumobi bangso Israel taringot huaso ni Jahowa na laho patupahon haluaon di bangso i jala mulak ma nasida sian tano pambuangannasida i. Jala marhite hamumulaknasida i, gabe dipauli ma muse angka pasipasi ni hasesega ni huta Jerusalem dohot Bagas Joro ni Debata ima di dolok Sion. Molo jumpang tingki sisongon i, humuntal ma angka bangso na sai mandok naung monang debatana maralohon Jahowa Debata ni Israel i. Ndang adong na manahan jongjong disi. Jala ganup na sai manghirim di haimbaruon na pinatupa ni Jahowa ingkon do marolopolop jala gok ende partondion pamujion tu Jahowa ma jumpang disi.\nAi ndang adong na boi dipatudos tu huaso dohot hamuliaon ni Jahowa. Angka bintang, mataniari, bulan, dohot angka na adong di parlangitan angka aek, laut nang angka binatang na jotjot disomba angka bangso sileban ala dirimpu gabe hangoluan ni bangso sileban i, ima parbue panompaon ni Jahowa. Jahowa do na manompa saluhutna i. Guru tu Jahowa do saluhutna i jala hombar tu naung niaturhon ni Jahowa do angka i mangula hombar tu ulaonna be.\nBoha do hita manghirim angka haimbaruon na naung jala na naeng dipatupa Jahowa di ngolunta? Tung aha ma na boi idaonta manang itadapot molo gabe holang do hita sian Jahowa Debata hinorhon ni hisaphisap ni pardagingon dohot hisaphisap ni portibi on? Nda tung itadapot hasonanga, molo pe hasonangan piga leleng ma boi itahilalahon i? Porang, parbadaan, parsalisian jala pandelean ma jumpang di jolma sisongon i. Sai marguru jala manungkun tu angka gogo ni portibi on boha ma asa dapot songon hisaphisap ni daging dohot portibi on, jala jumpang ma ujungna, ndang adong dapot hinatabo parngoluan, mulak ma daging on gabe orbuk na so marlapatan, jala na so adong be hataridaanna. Marhite haimbaruon na pinatupa ni Jahowa manjou hita asa unang be holang hita sian Jahowa Debata. Ditongos Jahowa do AnakNa Jesus Kristus pola mate tarsilang asa boi muse jumpang pardomuanta, parsaoranta na mansai denggan i rap dohot Jahowa. Nda tung portibi on na boi padomuhon hita tu Jahowa. Alai holan inisiatif ni Jahowa sandiri do na padamehon diriNa tu hita angka na tinompaNa i.\nAntong unang be hita olo diela jala dijujui laho manggohi hisaphisap ni daging on sahat tu marguru tu gogo ni portibi on. Mulak ma hita tu Jahowa ai nunga dipaimbaru be parsaoranta dohot Ibana, asa marlapatan ngolunta on. Molo nunga jumpang sisongon i, marolopolop ma hita mangendehon jala mansoarahon ende dohot soara pujipujian tu Jahowa. Ndang be holan tabotabo ni pamangan pamujion i, alai dohot ma tu gomos maniop parsaoran na denggan i marhite na unduk ibana di hata ni Jahowa, jala gomos di bagasan panghirimon na togu ro di saleleng ni lelengna. Amen.\nDiposting oleh Daniel pane di 21.40 Tidak ada komentar:\nBahan Jamita Epistel Minggu IV Dung Trinitatis: Kolosse/ Kolose 1: 15 - 23\nNas: Kolosse 1: 15 – 23\nMARHITE JALA DI BAGASAN JESUS KRITUS DO\nADONG PARDENGGANANTA TU JAHOWA\nPasti hea do hita padengganhon angka na sursar. Sian i botoonta na so lomo hita marnida na sursar tarlumbi sursar parsaoran na markeluarga, mardongansahuta, maraleale dohot na marnegara nang na marhuria. Alai molo nunga denggan adong muse na pasursarhon gabe sogo do roha. Unang ma nian holan diparsaoranta tu na adong diportibi on sai itapadenggan alai parsaoranta tu Debata ndang itapadenggan. Aha do hahonaanna tu turpuk jamitanta sadari on, masuk ma hita di hatorangn ni turpuk.\nHuta Kolose, ima sada huta na maju di harajaon Rom. Huta on hirahira 18 km tungkan utara huria Laodikia, jonok tu dalan Efesus dohot sunge Efrat. Di tanda jala digoari do najolo huta Kolose on ima Frigia. Molo itaida di na masa haroro ni Tondi Parbadia, adong do halak na sian luat Frigia na mambege jamita godang ni si Petrus uju na saor Tondi Parbadia (boi idaonta Ulaon ni Apostel 2: 10). Huria Kolose ima sada huria na so si Paulus na pajongjonghon. Hombar tu na bisuk mandok si Epapras do na pajongjonghon huria na di Kolose. Si Epapras ma na mambaritahon barita hatiuron barita las ni roha tu halak Frigia (Kolose) (Kolose 1: 7).\nAlai adong hamaolon na masa di huta Kolose taringot na marbarita na uli. Ido umbahen dibaritahon si Epapras na masa on tu si Paulus asa boi nian diparmahani jala dijamitai si Paulus halak Kristen di Kolose marhite suratna. Ido umbahen disurathon si Paulus suratna on hirahira taon 57 – 59, uju dihurungan ma si Paulus di tingki i. aha do harua na masa? Nunga torop be angka pangajari sipaotooto na mambahen lilu ngolu haporseaon dohot partondion ni huria i. sai diajari pangajari sipaotooto i, asa singkop hadaulatonta, ingkon sombaonta do angka tondi ni naung mate, ima tondi ni angka natutua songon hataridaan na unduk hita na marnatuatua, dohot tondi na manggomgom portibi on (martudutudu tu gogo ni portibi). Mambege barita i, pintor disurathon si Paulus do surat parmahanionna tu huri Kolose songon naung adong sinuaeng, na mandok: Holan marhite Jesus Kristus do boi malua hita, ndada marhite panombaonta tu angka ragam tondi ni naung mate dohot tondi ni portibi on, jala Jahowa do na manompa portibi on, jala Ibana do na manggomgom isi ni portibi on, nda tung tondi ni portibi on.\nMarhite i, lam ganda ma panandaion di Debata, jala gabe margogo situtu hombar tu gogo ni hasangaponNa i, na manghorhon nasa habengeton dohot lambas ni roha, mardongan las ni roha. Panandaion di Debata, ima panandaion di holong dohot huasoNa na so hasuhatan jala na so hatudosan. Ibana do mual ni hangoluan jala mual ni hasesaan ni dosa na pinatupaNa marhite Jesus Kristus, AnakNa na Badia i. Panandaion di Debata ima panandaion taringot gogoNa na mangatasi saluhutna nasa na adong di portibi on. Guru di Ibana do na masa, nang pe salpu portibi on dohot angka hagiotna, alai molo Debata Jahowa, ima Ama na itatanda di bagasan Jesus Kristus hot ro di salelengna do ianggo harjaonNa, ima sihirimon angka na porsea jala na satia. Ima gogo hasangapon ni Debata Jahowa, Ama i. jala alani i do na itahirim di rura na gok hasusaan on, antong marbengetonxc dohot lambas ni roha, mardongan las ni roha mangadopi saluhutna i.\nDi ayat 12 dipodahon do angka na porsea di huta Kolose nang na manjaha turpuk on asa mandok mauliate tu Ama i, ima Debata Jahowa i. mandok mauliate ala naung patauhon hita manjalo tohap di bagasan hatiuron i, sitenanan ni angka na badia i. Adong do 2 na ringkot idaonta taringot hatiuron. Na parjolo, hatiuron marhite barita na uli na binaritahon angka apostel taringot tu hasesaan ni dosa, jala las ni roha di na manghirim di Harjaon ni Debata. Marhite hata ni Debata, patar ma saluhutna aha do na hinalomohon dohot na so dihalomohon ni Debata, jala aha do upa ni na so unduk di hata ni Debata jala na upa tu na unduk di hata ni Debata. Ndang adong be na marsidalian jala ndang adong na buni, ai patar do i di adopan ni Debata. Na paduahon, hatiuron i ima harajonNa na gok las ni roha. Marsinondang ma hamuliaon ni Debata di harajaonNa, jala tung na so adong na boi jongjong marnida sondang hatiuron ni harajaon ni Debata i. marsaringar ma olopolop angka nabadia dohot angka na monang i mangendehon ende hamuliaon dohot hasangapon ni Debata. Di hatiuron na paduahon on martudutudu tu harajaonNa na naeng patar di ari haroro ni Kristus na paduahalihon, ima ari haheheon na balga sihirimon angka na badia. Na badia dison ima na burju rasirasa mate, burju mangulahon ulaon na denggan, burju di haporseaon, nang burju di panomboanna dohot haunudukhonna tu Debata, Jahowa, Ama ni Jesus Kristus.\nDi ayat 13 – 14 tangkas do dibaritahon ai nunga diroro sian gomgoman ni haholomon, ima ngolu na gok biar jala tahuton, ngolu na gok hosom, teal, elat late, ngolu na so mananda tudia do ujung ni ngoluna. Dipaunsat tu bagasan harajaon ni Anak, haholongan ni rohaNa, ima Jesus Kristus. Di bagasan Ibana do adong di hita haluaon i, ndada tung ala panombaon jala haundukhonta tu gogo dohot to ragam tondi ni portibi on. Hasesaan ni dosa na pinatupa Debata Jahowa marhite Jesus Kristus mamboan hangoluan dohot las ni roha, hiras ni roha mandalani ngoluna, mamboan dame, jala mananda tudia do ujung ni ngoluna, ima Surgo, inganan na sonang i.\nDi ayat 15 – 16, dibaritahon do Jesus Kristus do singkop hapapatar ni Debata Jahowa na so tarida i, na parjolo tubu sian angka na tinompa, na parjolo adong sian angka ompungta dohot tondi ni portibi on. Ai Ibana do hata ni Debata naung gabe jolma. Ibana rap dohot Debata manompa angka na uli dohot na denggan i. na di banua ginjang, dohot di tano on. Marhite Ibana, ima hata ni Debata do manjadi saluhutna na di tano on dohot di banua ginjang, na tarida dohot na so tarida, angka habangsa, harajaon, angka gomgoman, dohot paruhuasoon. Molo marhite Ibana do i, marlapatan marhapatean tu Ibana ma saluhutna. Ibana ma na marhuaso jala na mangatasi salahutna i. Ibana ma na gabe panguhum di saluhutna. Marujung do saluhutna na di tano on, alai hot ro di saleleng ni lelengna do ianggo harajaonNa.\nDi ayat 17 – 20, ima mambaritahon Jesus Kristus do ulu ni daging, ima huria i, jala Ibana di jolo ni saluhutna jala saluhutna i do hot di bagasan Ibana. Ayat on paboahon sentral, puncak kehidupan, puncak tujuan hidup songon halak naung ditobus. Marhite jala di bagasan Ibana do patar panghirimon ni angka na porsea jala na satia i. jadi ndang be sai marguru laho manomba ragam panombaon ni tondi asa dapot haluaon ai ulaon na marisuang do i saluhutna. Jesus Kristus do parjolo tubu (Anak sulung) na hehe sian na mate na manghorhon haluaon ni angka jolma dohot na tinompa sian hamagoan dohot hamatean, jala na so tupa be mate Ibana. Marasing do sian angka naung hehe sian na mate, alai mate do muse. Alai Jesus Kristus naung mate jala hehe mamboan barita haheheon ni angka na satia dohot na porsea, nang pe mate di pardagingon alai taruli do di haheheon dohot hangoluan na so marujung di habangsaNa na gok hamuliaon i.\nDi ayat 21 – 23 dipaboa do taringot hadirionta naung mardosa na mambahen sega parsaoranta tu Jahowa Debatanta i. Laos marhite Jesus Kristus do padengganNa tu diriNa saluhutna, nang angka na di tano nang di banua ginjang, dung dipatupa dame marhitehite mudar na sian Silang i, marhitehite Ibana. Parsaoranta dohot Debata Jahowa naung sega binahen ni dosa ni jolma na parjolo i, marhite Jesus Kristus gabe denggan ma saluhutna. Boi ma hita ro mandapothon Ama i, ima mual ni hangoluan holan marhitehite Jesus Kristus. Laos diuduti ma parsaoran na markeluarga, na mardongan sahuta, na maraleale, dohot na marnegara nang songon i na marhuria. Marhite jala di bagasan Jesus Kristus i do taruli hita di haheheon. Ai na olo busuk do dagingta on jala malangke hulinghulingta on, jala malua sian sibuk pardaginon, idaonta ma Debata na manompa dohot na manobus hita, Ibana ma hatuaonta. Alai itaingot ma holan marhite jala di bagasan Jesus Kristus do i saluhutna masa.\nMarhite hatorangan ni turpuk jamita naung disurathon adong do pigapiga na mansai ringkot putihononta na marpadomuan tu Minggu sadari on, ima:\n· Sahat tu sadari on, sai adong dope angka parguruan manang parpoda haliluon na mangajari tu hita asa marguru jala manungkun tu angka tondi na mate jala marsomba tusi. Laos didok do, ai suruan ni Debata do nasida, hape sipaotooto do nasida. Manjalo sahala, dohot mangido sumangot tu angka na mate, sada sian ulaon hasipelebeguon do i na laho mangido pasupasu dohot pangaramotion sian tondi na naung mate, jala diuduti muse tu panombaon. Unang lilu hita ala ni i. nunga sahat be barita nauli taringot Jesus Kristus tu hita, Ibana ma hatiuron na manondangi roha dohot pingkiranta.\n· Ise do na manompa hita jolma? Nda tung ompungta na manompa hita, nda tung angka tondi na mate na manompa hita, jala nda tung angka ragam sisombaon angka sipelebegu na manompa hita. Alai Jahowa Debata marhite Jesus Kristus (hata ni Debata na gabe daging) ido na manompa hita. Molo Ibana na manompa hita, marlapatan do i ampunaNa do hita. Ditompa do hita tumiru rupaNa tudos tu pangalahoNa, alai gabe sega do i hinorhon i dosa na niulahon jolma na parjolo i, gabe tu hamatean ma upa ni jolma i ala ni dosa. Alai patar do tarida holong ni Debata marhite Jesus Kristus, asa mulak muse jolma i tu hangoluan i. marhite jala di bagasan Jesus Kristus adong pardengganananta tu Ama i, Silehon tua dohot hangoluan i.\n· Na lao salpu do marsogot tano dohot angka hagiotna, alai molo Hata ni Debata tung na so jadi salpu. Na hot do Hata i, jala hangoluan do Hata i. boasa ma ingkon sai tu na olo salpu hita marguru manang itapelehon dirinta on hape marisuang do i ujungna. Di jou do hita tu hatongtongon di HarajaonNa i. molo sai tu portibi on do hita manghirim dohot tu angka gogo ni portibi on do hita manghirim jolma na dumangol hita.\n· Jesus Kristus ma itabahen manggohi dirinta dohot ngolunta. Dibagasan jala marhite Ibana do adong pardengganon, denggan muse parsaoranta tu Ama i, jala ndang pola be hita mabiar jongjong di adopan ni Debata Ama, mual ni ngolu dohot tua jala ro mandapothon Ibana di bagasan jala marhite Ibana (Johannes 14: 6) nda tung adong dalan na asing.\n· Dungi i, dipadenggan ma parsaoranta na markeluarga, mardongansahuta, maraleale, na marnegara dohot na marhuria, huhut rap paimahon ari na mansai uli, ari gok las ni roha ima haroroNa na paduahalion i, masuk ma hita tu hatiuron na gok hamuliaon di HarajaonNa i. antong, songon naung jinou hita sian haholomon tu hatiuron, itaparangehon ma parange ni anak hatiuron di tongatonga ni ngolunta be, amen.\nDiposting oleh Daniel pane di 21.36 Tidak ada komentar:\nBahan Jamita Minggu Kantate, 29 April 2018; 1 Kronika / 1 Tawarikh 16: 7 - 13\nEv.: 1 Kronika 16: 7 – 13; Ep.: Mateus 11: 25 – 30; S. Patik: Psalmen 97: 10 – 12\nENDEHON HAMU MA HAMULIAON NI JAHOWA ALE ANGKA NA NIASIAN NI JAHOWA!\nMolo adong 100 sidalian ni jolma boasa ma jolma i marungkil manang marsitaonon, pasti do adong 1.000 sidalian boasa jolma i marlas ni roha jala marolopolop molo na tutu do Ibana marhaposan tu Jahowa, Debatanta marhite Jesus Kristus. Sian pandohan i boi do botoonta 1/10 olopolop manang las ni roha do ianggo sitaonon manang parungkilon. Molo songon i, nang pe ro sitaonon manang parungkilon na mansai dokdok hian pe di ngolunta na so jadi jumpa pandelean manang na gabe mandate ala manghirim do hita di las ni roha dohot olopolop na sian Jahowa Debata. Alai ingkon tangkas ma jumolo hita mangantusi, aha do boi mambahen jolma i marlas ni roha jala aha do suhatsuhat ni las ni roha? Boi do jolma i marlas ni roha ala ni: (1). Godang donganna na mora, sangap jala na malo na boi panungkunan jala boi panghusandean uju adong sitaonon; (2) mammon: ima arta, sangap, hagabeon na niula, pangomoan, hapistaran, molo jumpang jolma na na mambahen mammon suhatsuhat las ni rohana, ima halak na sai mangoloi hisaphisap ni dagingna jala marguru tu gogo ni portibi on dohot madabu tu ulaon hasipelebeguon asa dapot mammon on. Jala halak songon on ima gombaran na olo ma ibana mamparhatobanhon jolma na humurang sian ibana, jala molo adong jolma na mangalo ibana pintor sogo do rohana jala dianggap do gabe musu na umbalga di dirina. (3) marhamonangan, ima halak na marhamonangan maralohon musuna, jala molo diida musuna susah pintor mansai marolopolop ma ibana disi; marhamonangan di ujian, marhamonangan sian angka penjajah; marhamonangan mampartahanton hadirionna dohot bangsona. (4) marhasonangan rap dohot Tuhan i: ndang ala ni hamoraon manang hapogoson na suhatsuhatna, alai molo boi dope sonang ibana rap martangiang dohot keluargana, adong roha na marpanarihon di angka na humurang, roha na boi manganjuanju angka na hurang lobi, sai dapotan pasupasu do ganup halak na ro tu na jolma na marhasonangan rap dohot Tuhan i; denggan jala jamot diulahon ulaonna dohot angka paraloan ni haporseaon i, dohot lan na asing. Las ni roha i do na boi manubuhon sada semangat dohot na boi mangendehon hamuliaon ni Jahowa, Debata na hinaporseahonna i. antong boha do pardomuan saluhutna i di turpuk jamita on? Tangkas ma itapaihutihut hatorangn ni turpuk on.\nBuku 1 dohot 2 Kronika ima sada buku sian Padan na robi (PL) na marisihon taringot jujur ngolu (sejarah kronologis) ni harajaon ni Israel andorang Daud gabe raja gumomgom harajaon Israel sahat tu na mulak bangso Israel malua sian partingkan habuangan. Adong do 3 bagian na boi putikhononta taringot Buku Kronika (1 Kronika dohot 2 Kronika) on, ima\nPangaramotion Jahowa di bangso na pinillitNa dohot hapataron hamuliaon ni Jahowa di bangso i. Ragam do na masa di parngoluan ni harajaon ni Israel, jala ragam do angka pangalaho ni Israel songon bangso na pinillit ni Jahowa na hombar manang na maralo tu hata manang patik ni Jahowa. Songon bangso hasian ni Jahowa, ragam do angka pangaramotion ni bangso i nang marhite angka marhamonangan sian bangso Pilistin. Dipasupasu do angka na niula ni bangso i asa boi bohal parngoluanna. Jala di sada tingki dipaloas Jahowa do bangso Israel i talu maralohon bangso Babel, alai ndang na gabe Jahowa talu maralohon debata Babel. Jahowa do na paloashon Israel mangadopi ragam hasusaan dohot sitaonon ala ni dosa ni bangso i marhite bangso Babel, jala Jahowa sandiri do na paluahon bangso Israel i sian saluhut na masa i. marhite i asa marnida do angka bangso sipelebegu (bangso na so mardebatahon Jahowa) angka pambahenan dohot pangaramotion ni Jahowa tu bangso na niasianNa. Jala sian i ro ma nasida jala parsidohot mar-Debatahon Jahowa.\nIngot ma angka sundut naposo taringot partording ngolu ni angka ompunasida na marsundutsundut. Diantusi angka naposo ma dia do angka ulaon na dihalomohon ni Jahowa dohot na so dihalomohon Jahowa naung diula angka ompunasida uju i. gabe parsiajaran ma i tu angka sundut naposo asa marbinoto jala mangatusi nasida taringot pasupasu dohot panarihonon ni Jahowa tu jolma na marhaposan tu Jahowa jala na manghalomohon patik manang hata ni Jahowa; jala unang be masa rimas ni Jahowa songon na masa di angka ompunasida na sai mangalaosi patik manang hata ni Jahowa\nSai tongtong ma angka halak manang bangso na ni asian ni Jahowa marolopolop jala mangendehon angka pambahenan ni Jahowa di ngoluna. Tubu ma panghirimon di angka na so adong be panghirimonna, tubu ma las ni roha tu angka na marsak roha.\nTurpuk jamita on ima sada las ni roha ni si raja Daud dung marhamonangan ibana maralohon musu ni bangsona ima bangso Pilistin. Adong do 2 bagian na mansai ringkot idaonta taringot porang na masa uju di padan na robi:\nIdentitas bangsa, ganup bangso adong do identitasna, jala identitas on boi do marhitehite lambang/ icon, boi do marhitehite ibukota manang sada bangunan na gabe identias ni bangso i. ido alana molo marporang bangso ingkon dohot do identitas ni bangso i diboan. Molo na monang do bangso i, marlapatan bangso na gogo do bangso na monang i jala gabe bangso sihabiaran di humaliangna. Alai molo bangso na talu i gabe mago ma identitasna gabe sada bangso jala gabe hatoban di bangso na monang i.\nPerang ilahi (divine war), na marlapatan ndang holan raja manang pasukan na marporang molo masa parporangan. Alai dohot do debata ni bangso i marporang. Ido gabe tubu pangantusion molo talu do bangso i maralapatan do i na dohot do debatana talu, jala bangso na monang marlapatan do debatana pe monang.\nJala parporangan na diadopi raja Daud ima maralohon bangso Pilistin laho paulakhon identitas ni bangso i do asa unang mago hadidirion ni bangso Israel gabe sada bangso di humaliangna. Aha do identitas ni bangso i? ima poti parpadanan/ poti na badia/ poti ni Jahowa (tabut perjanjian). Poti parpadanan, ima poti na marasihon 2 salinan ni patik ni Jahowa na tarsurat di 2 lei (loh batu) (ida 2 Musa 25: 10 – 22). Alai 2 lei na di poti parpadanan on ndang be 2 lei na digurithon Jahowa sandiri, ala nunga ditimpalhon si Musa uju na mardebata sileban marhite patung anak ni lombu na dibahen sian sere (2 Musa 32: 19). Disuru Jahowa ma muse si Musa mandakdak 2 lei batu suman tu 2 lei na parjolo i (ida 2 Musa 34) jala 2 lei batu na didakdak si Musa on ma isi ni poti parpadanan i songon sada tanda haroro ni Jahowa tu bangso Israel jala mian Jahowa di tongatonganasida. Ido umbahen mansai ringkot do poti parpadanan di bangso Israel ala Jahowa mian di tongatonga ni bangso i molo disi do poti parpadanan i. jala mansai badia do poti parpadanan on na so boi sembarangan jolma laho manghunti manang maniop poti parpadanan on\nAndorang so sahat hita di turpuk jamita on, molo poti parpadanan dirampas bangso Pilistin do sian halak Israel (1 Samuel 4) uju raja Saul dope raja di Israel, ido umbahen ro ma rimas ni Jahowa tu bangso Pilistin (1 Samuel 5). Dung i talu ma bangso Pilistin maralohon Israel na nirajaan ni si Daud. Jala poti parpadanan i pe diboan ma mulak tu Israel dung maradi di bagas ni Obed Edom (1 Kronika 15 patudos tu 2 Samuel 6: 12 – 23). Mansai las do roha ni bangso Israel jala marolopolop do nasida tarlumobi raja Daud dung dipaloas Jahowa poti parpadanan i mulak muse tu bangso Israel, jala na ingkon halak Lepi (para imam) do na boi mamboan poti parpadanan i. Hamumulak ni poti parpadanan i ima naung mulak ma muse identitas ni bangso Israel gabe bangso jala na mian Jahowa di tongatonga ni bangso i. jala turpuk jamita on ima udut ni las ni roha manang olopolop ni bangso i dohot raja Daud uju mamboan poti parpadanan i tu Jerusalem.\nDi olopolop manang di na masa las ni roha i, disuru si Daud ma si Asap dohot angka hahaanggina laho mangendehon ende pujipujian taringot hamuliaon ni Jahowa (ay. 7). Asap ima anak ni Berekhya jala pahompu ni si Simea na sian marga Lepi na mangula gabe parmusik di ganup ulaon parsombaon (peribadahan) ni bangso Israel di undungundung (uju partingkian ni si Musa dung manjalo patik sahat tu si Daud undungundung dope goar ni inganan parsombaon ni bangso i laho mamuji jala manangihon patik ni Jahowa. Alai dung raja Salomo gabe raja gumomgom Israel manggantihon si Daud, amana dipajongjong ma Bagas Joro). Disuru si Daud ma si Asap laho mangendehon ende pujipujian marhite si Asap dohot hahaanggina i. adong do na boi idaonta 3 bagian na ringkot marhite ende pujipujian dohot ende olopolop na ni endehon ni si Daud marhite si Asap, ima:\nPuji ma Jahowa ala hagogoon dohot hamuliaonNa jala marhite GoarNa tarida gogo dohot hamuliaon ni Jahowa (ay. 8 -10). Dipanghilalahon si Daud do nang songon i bangso Israel taringot gogo dohot huaso ni Jahowa Debata na sai mangaramoti jala mamparmudumudu parngoluan ni bangso i, jala na so jadi di unsat Jahowa padan hangoluanNa i di tongatonga bangso Israel, songon bangso hasian ni Jahowa. Marhite Goar ni Jahowa do tarida hatongtongonNa jala na olo salpu manang na olo buruk do saluhut na adong di hasiangan on. Marhitehite GoarNa do tarida angka pambahenanNa jala angka halonganan na binahenNa na so siat di pingkiran dohot di pangantusion ni saluhut jolma. Marhitehite GoarNa tarida do taringot tu gogo dohot hamuliaonNa na so hatudosan. Ndang adong nasa gogo na boi dipatudos tu gogoNa di ganup inangan dohot di ganup tingki. Gogo, hasangapon, hapistaran ni jolma dohot na adong di hasiangan on dohot sude angka debata di tano on ndang adong na boi dipatudos tu Jahowa, Debata ni Israel i. hamuliaonNa mangatasi saluhut angka na tinompaNa, jala sude angka debata na dipardebatahon portibi on tunduk do di adopan ni Jahowa (patudos Psalmen 96). Ala ni i, ndang adong na boi paginjanghon rohana jala na so jadi adong na patimbulhon hadirionna di adopan ni Jahowa.\nSisiri hamu ma Jahowa dohot hagoonNa i, tongtong ma lului hamu bohiNa (ay. 11). Ayat 11 on mangajarhon hita asa sai olo ma hita angka na marDebatahon Jahowa mangalului jala marnida saluhut angka gogo dohot tanda halongagan na binahenNa di ngolunta be. Sian dia jala boha do hita mangulahon i? ima: (1) manghasiholi parsaoranna rap dohot Jahowa Debatanta marhite Jesus Kristus marhite tangiang dohot parsombaonna (peribadahan); (2) manghasiholi jala manghalomohon parsaoran na denggan rap dohot donganna jolma; (3) manghasiholi jala manghalomohon parsaoran na denggan tu angka saluhut na ditompa (berdamai dengan alam); (4) sai tongtong mauas di hata ni Jahowa na gabe tungkotna di dalan na landit jala sulusulu di dalan na golap; (5) mangulahon ulaonna di bagasan hadengganon dohot hatiuron sondang ni Jahowa, disi ma adong semangat jala jumpang ma las ni roha mangulahon ulaonna i.\nJoujou asa dohot manghalashon dohot mangolophon Jahowa dohot hamuliaonNa (ay. 12 – 13). Marningot ma hita di sude pardalanan ni ngolunta sian na tubu hita tu hasiangan on sahat tu partingkian sisaonari. Ragam do naung itabolus di hasiangan on, itabolus do arsak dohot las ni roha, habot ni roha dohot hiras ni roha, hahipason dohot parsahiton, jala di ujungna boluhononta ma hamatean ni pamatangta. Boi hian do mate hita di ariari na salpu molo tung i sangkap ni Jahowa, manang boi hian do hita jumolo marujung ngolu sian donganta naung marujung ngoluna molo tung i sangkap ni Jahowa. Alai dipaloas Jahowa dope hita mangolu sahat tu tingki on ala adong do na naeng siulahononta jala adong dope siuduthononta di paraloan dohot diparlojonganta di hasiangan on. Molo dipaloas hape hita mangolu sahat tu tingki on, na so jadi dipaloas hita hurangan di ragam parngoluanta. Disarihon do ragam pasupasu parngoluon di pardagingon dohot di partondion, disarihon di mataniari, las ni ari, udan di tingki na be asa boi taruli sipanganon saluhut angka na tinompa i nang tu hita jolma. Ndang tarhabilangan tahe sude angka panarihonon ni Jahowa di ngolunta be, na so pola itapingkiri taringot na denggan di ngolunta alai disarihon ni Jahowa do saluhutna. Molo jolma sai dipingkiri do holan tu sonang ni pamatangna alai martingki be do saluhutna, jala na olo suda do saluhutna. Pardenggan basa jala silehon ragam pasupasu do Jahowa pasupasu nasa na mauliutus na laho parngoluonta. Ingot ma hita saluhutna di patik dohot hataNa, ai hata hangoluan do na haruar sian Ibana, jala pasupasu do na ro sian Ibana.\nMolo sisongon i jumpang di parngoluanta, aha do na boi sidalianta be laho mandele, mandate manang gale hita mangulahon ulaonta di tongatonga parngoluon nang di tongatonga ni huria? Ragam angka pasupasu na mauliutus naung itajalo be sian Jahowa nang sian parbinotoanta manang na so sian parbinotoanta. Dilehon do gabe na niula sinur na pinahan, dilehon do marhagabeon angka na marhagabeon, dilehon do hapistaran tu ianakhonta adong ma na marsingkola di negeri nang di swasta, dilehon do parkarejoan na denggan tu ianakhonta, natuatua boi pasingkolahon ianakhonna sahat tu na tolap ibana pasingkolahon ianakhonna i. Ragam tahe angka pasupasu naung itajalo be sian TUHAN i. Boi do sahat tu sadari on itabilangi pasupasu naung itajalo sian TUHAN i saluhutna? Jala molo pe itabandinghon pasupasu i sian sitaonon manang parungkilon na sahat tu hita, dia do gumodang naung itajalo sian TUHAN i? ndang adong dalanna umgodang sitaonon manang parungkilon i naung masa di ngolunta sian pasupasu na mauliutus i di parngoluanta. Ala ni i tama do hita manghalashon jala mangolophon dohot mangendehon hamuliaon ni Jahowa di ngolunta.\nAlai unang ma itasuhat pasupasu ni TUHAN tu hita hombar tu hagiot ni dagingta dohot hisaphisap hadirionta be, isarana: hamoraon, pangkat, hagabeon, hapistaran; jala unang pola loja hita mangetong pasupasu ni Jahowa tu jolma sian tu ibana sandiri; mambandinghon ampunana tu ampuna ni jolma na boi patubuhon pangapianan. Mangolophon dohot manghalashon hamuliaon ni Jahowa ima:\nManghasabamhon aha na adong di ibana.\nMangharinggashon angka ulaon na denggan hombar tu angka na talup diulana angka na denggan i.\nGabe pasupasu tu humaliangna marhite gabe tiruan na denggan, parholong, dohot roha na marpanarihon, asa boi halak na di humaliangna parsidohot mangolophon jala mangendehon gogo dohot hamuliaon ni Jahowa.\nMarolopolop ma hita angka hasian ni Jahowa. Ai olopolop i do na gabe gogonta molo madabu hita di parungkilon, gabe semangatta uju marsahit hita, jala mangapuli hita uju tumatangis hita. Mangolophon manang mangendehon hamuliaon ni Jahowa patubuhon sada panghirimon na mangolu do di ragam gulmit ni ngolu on. Mangajari hita molo marsitaonon manang mangadopi parungkilan na mansai dokdok pe ndang sadia i molo naung patar di hita las ni rohata di hasonangan i, di hasonanganta i. olopolop dohot las ni roha i do gabe identitasta mangahamauliateon saluhut panarihonon ni Jahowa di ngolunta, Amen.\nDiposting oleh Daniel pane di 17.04 Tidak ada komentar:\nJamita Minggu IV Dung Trinitatis, 24 Juni 2018: Ps...\nBahan Jamita Epistel Minggu IV Dung Trinitatis: Ko...